
الفصل الأول
رواية مقتبسة من قصة واقعية
قصة فتاة اسمها وفاء .. مبنية على احداث قصة حقيقية .. تمت معالجتها ..
الوقت صباح والاولاد الاتنين بكري ومحمد قامو لبسو للمدرسة .بقرو في الاساس. واخوهم الكبير الفاتح متخرج من محاسبة ومالاقي شغل. نايم نوم شديد .. الفاتح واخوانو تلاتة فقط وماعندهم اخت ..
جات نجوى الام تصحي الفاتح ولدها عشان يقوم يشوف ناس الشركة الوعدوهو بي شغل .. وهو مواعيدو معاهم الساعة 12 ..
قالت ليهو .. الفاتح؟ يا الفاتح .. قوم علي حيلك انت عندك مواعيد.
فتح عين ومغمض عين عاين ليها كدا وقال ليها. ايوة مواعيدي الساعة 12 هسي الساعة 8 ونص .. قالت ليهو طيب قوم قال ليها كويس امشي بقوم مشت كدا ورقد تاني ونام ..
تاني جاتو راجعة قالت ليهو الفاتح ماتقوم انا ماقلت ليك الزمن مافي صالحك .. قام عاين ليها كدا وقال ليها قايم اي .. وقعد على حيلو اول من فاتت .. تاني رقد ونام .. تالت مرة جات قالت لي الفاتح ياولدي ماتقوم والله انا بعد كدي بكب لي فوقك جردل موية .. قال ليها لالا خلاص قايم يا امي .. مشت منو .. رقد تاني نام ..
في المرة الرابعة جات شايلة جك فيهو موية.. وكشح كشحتو ليك بالموية .. قام مخلوع .. ومبلبل .. مسح وشو كدا. وعاين لي امو كدا وابتسم معاها
قالت ليهو غايتو لياقتك انا مالاقتني .. قوم يا اب قلبا ميت ..
قام عاين لي موبايلو لقى الساعة 9 ونص .. دخل جوة غير ملابسو
وجا تاني نام .. امو جات لقتو غير ونام .. طوالي خلتو ومشت شافت شغلتها.. لانها بصراحة تعبت من المشية والجية.. وخلتو نام لغاية الساعة 11 قام براهو.. واستحمى ويصفر ويغني في الحمام مبسوط .. واصلا الحركات بتاعات نجوى امو ديك.. ما اثرت فيهو لاسلبا ولا ايجابا .. لانو اصلا ناوي يقوم الساعة 11 .. وظابط وقتو
بعد ما استحم قالت ليهو انت صليت؟ قال ليها قبييل وانتي نايمة ياست البيت .. قالت ليهو والله جبت لي نفسيات.. مالك انت يا الفاتح ردي كدي؟ من مرة واحدة ما تسمع الكلام .. قال ليها انا ناوي اقوم الساعة 11 وقمت ..
قالت ليهو طيب كان تكلمني .. قال ليها انا كلمتك لكن انتي ما مركزة .. خلاص اديني كباية شاي سادة وانا طالع قالت ليهو الفطور جاهز قال ليها لالا بفطر بعدين داير احصل ناس الشركة ديل .. عملت ليهو الشاي وطلع ..
الفاتح زول من السودان.. بسيط وقلبو ابيض ومسكين جدا ودمو بارد لدرجة تزهجك .. وماعندو اي شدايد .. ولو شتمتو مابعرف يرد عليك .. وناس الحلة مسمنو الفاتح اللايوق.. لانو كان اتشبك في حاجة.. بتلايق لياقة اصلو ماممكن تتخيلا .. ياخي ده يوم لمن كان صغير ... كان عمرو زي 12 سنة كدا .. انتظر ابوهو لمن جاء من الشغل الساعة تسعة وشوية بالليل .. قال ليهو يا ابوي انا داير لي عجلة ..
ابوهو قال ليهو ماعندي قروش لي عجلة .. قال ليهو عليك الله يا ابوي تشتري لي عجلة .. قال ليهو ياولد عليك الله ماتلخمني انا جاي تعبان وعايز انوم .. قال ليهو يا ابوي بس انا داير عجلة وتاني بخليك تنوم .. قال ليهو خلاص بكرة الصباح بمشي السوق بشتريها ليك .. قال ليهو لالا بس انا داير لي عجلة هسي.. عشان اصحابي بكرة الصباح عندهم سباق بالعجلات.. وانا قلت ليهم بجيب عجلتي وبسبقكم .. انا عايزها هسي .. قال ليهو يا الفاتح هسي الساعة تسعة ونص بالليل.. اجيبها ليك من وين العجلة؟.
قال ليهو يا ابوي بس انا داير عجلة هسي.. وقعد في نص الحوش وقعد يبكي .. ابوي انا داير عجلة .. ابوي انا داير عجلة ..
ابوه قام نهرو وشاكله.. وقال ليهو قوم على السرير ..
قام قعد في السرير.. وقال ليهو يا ابوي بس انا داير عجلة ..
بالاختصار (لاني انا زاتي زهجت) .. الفاتح كرر الكلمة دي قريب الستين مرة ..
ابوهو دمو فار.. وقام جاب ليهو سير كهربا من جوه.. ومحطو ليك قريب السبعة سيطان.. وخلاهو يتصروع .. لامن امو حجزته منو .. والموضوع شبه انتهى.. وابوهو رقد نام ..
الفاتح بعد سكت من البكا.. والدقة بردت شوية.. جاء صحى ابوهو قال ليهو ابوي انا داير عجلة هسي ..
ابو قعد على حيلو.. وبقى يعاين ليهو كدا.. وطوالي طلع مشى سوق امدرمان ولقى السوق قفل ومافي اي محل عجلات فاتح .. وطبعا ماممكن زول يلقى عجلة في الوقت ده .. جاء راجع .. وهو متاكد.. انو الفاتح ما ح يخليهو ينوم.. مشى لي جماعة جيرانو..
قال ليهم انا عايز لي عجلة هسي .. جارو اسمو حاتم قال لي ليهو ياعمر العجلة داير بيها شنو هسي قال ليهو والله الفاتح مقوم البيت على فد كراع .. قال داير عجلة هسي دي والله دقيتو ما سكت .. وانا مشيت ام درمان لقيت المحلات مقفلة. انقذني من الورطة دي يا حاتم الله يرضى عليك حاتم ناددى ولدو قال ليهو يا مهند انا عايز منك العجلة دي وبكرة العصر بشتري ليك واحد جديدة .. قال ليهو يا ابوي بكرة عندنا سباق .. قال ليهو سيبو السباق احسن ليك العجلة الجديدة .. قال ليهو خلاص يا ابوي ..
عمر اشترى العجلة للفاتح قريب الساعة 11 ونص وجابها ليهو جا
لقاهو قاعد صاحي في نص الحوش منتظر العجلة .. اول ماجات العجلة مسك ابوهو وحضنو وقال ليهو انت احسن ابو في الدنيا
والدقة ديك ولا اثرت فيهو ولا كانه دقاهو .. المهم لقى العجلة وخلاص .. وقال لي امه انا ماكنت ح انوم لغاية بكرة.. لو ابوي ماجاب لي العجلة .. امو قالت ليهو انت يا العجين الفاير الله يعينا عليك ساكت ..
ااها يازول الفاتح ده.. لغاية الان محافظ على اللياقة بتاعتو والحاجة الفي راسو لازم ينفذها لو القيامة قامت مابخليها ..
الصفة دي بالمناسبة صفة نادرة شديد .. وانا بعتبرها صفة فريدة وما اي زول بقدر عليها .. وبحسها قرينة للنصر .. ماعارف لكن شايف الناس بسموها اللياقة .. انا بسميها الاصرار على الهدف .. لانو كونو الولد ده باللياقة بتاعتو دي يتحصل على العجلة .. ويستحمل الدقة ومايفتر من النقة.. ومايستسلم لرفض الاب
في النهاية هو طفل وربح الجولة وحصل على العجلة .. معروف عند الشفع الطبعة دي شينة.. وبتخليك تقرب تضرب راسك بالحيطة لكن في النهاية هو بنتصر وبلقى الدايرو ..
اها يازول الفاتح شال اوراقو ومشى للشركة الشركة شركة كبيرة ومعروفة.. وتمت المعاينة .. والاسئلة النمطيه المستهلكة المعروفة وشالو ورقو وقالو ليهو تابع معانا بالتلفون وادوهو رقم المتابعة ..
المسؤول من التعيينات هو المدير التنفيذي للشركة اسمو صابر .. وصابر ده ماعندو صبر بتعريفه يعني عكس اسمو كلو كلو .. زول ليهو صلعة وكريشة كدا .. وبشك القميص في البنطلون .. وحالق دقنو وشنبو ..
الفاتح قال ليهو يا استاذ صابر.. انا عايز تلفونك انت.. قال ليهو تلفوني انا؟؟ عايز بيهو شنو؟
قال ليهو عشان هنا ماردو علي اتصل عليك .. قال ليهو اسف مابديك تلفوني الخاص .. تلفون الشغل موجود اخدو وامشي ..
قال ليهو مرات تلفون الشغل مابردو فيهو .. ومرات بكون مشغول .. قال ليهو بتصلو عليك براهم.. لمن يتم تعيينك بشكل رسمي ..
قال ليهو لو ما اتصلو علي ..
صابر قال ليهو معناها ما تم تعيينك..
قاليهو وانا اعرف كيف لكن يا استاذ؟؟.. قال ليهو عليك الله ماتكتر الكلام واطلع برة.
الفاتح قال ليهو عليك الله يا استاذ تديني تلفونك .. حتى لو بس ختيتو عندي ساي .. حتي لو ما اتصلت عليك .. قال ليهو يازول انت تلفوني عايز بيهو شنو؟؟ مصر عليهو كدا؟؟ ..
قال ليهو يااستاذ اعتبرني ولدك .. من قرايبك.. صاحبك .. عايز رقم تلفونك .. قال ليهو لا ولدي ولامن قرايبي .. يازول عليك الله انا عندي شغل قدر سبيب راسي ..
الفاتح عاين ليهو في صلعتو.. وقال ليهو عليك الله يا استاذ رقم تلفونك .. بسعدني شديد وبكون شرف لي ..
في واحد قاعد في المكتب بسمع في النقاش.. واللياقة بتاعة الفاتح .. وزهج وراسو وجعو .. قال ليهو عليك الله يا صابر اديهو رقمك .. ياخي ده جاب كثافتي ..
قام صابر ملاهو رقم غلط .. الفاتح نقل الرقم واتصل فيهو .. لقاهو غلط .. قال ليهو يا استاذ الرقم ده غلط .. عليك الله اديني رقمك ..
صابر قال ليهو ياخي انعل ابووو... وماتماها .. الفاتح ساكت ساي .. ولا اهتم بالكلمة دي .. وواصل صابر .. قال ليهو ياخي ابيت ابيت .. تاني في حاجة ابيت ..
الفاتح قال ليهو عليك الله يا استاذ صابر.. انا عارفك انت زول راقي وفاهم.. ومافي مشكلة كونو اشيل رقمك.. وبوعدك مابزعجك
.. طبعا صابر استغرب في برود الزول ده.. وعدم زعلو .. وما اهتم بانفعالو ولا كلمتو الماتماها .. بس مصر على الرقم .. صابر قعد يضحك من شدة الضيق والغضب والاستغراب ..
قال ليهو طيب يا الفاتح .. اكتب .. والله انت تستاهل رقم اوباما .. والله مافي زول عصرني كدي .. وملاهو الرقم صاح المرة دي
الفاتح ضرب فيهو .. والتلفون رن في يد صابر.. والفاتح ظهرت عليهو اسارير الفرح.. وقال لي صابر شكرا كتير يا استاذ على ذوقك .. وما ح انساها ليك .. لكن عليك الله يا استاذ احفظ رقمي ده عندك .. صابر قال ليهو حاضر حاضر .. وحفظ الرقم وكتب عليهو .. الفاتح اللايوق .. الفاتح شال رقم التلفون بتاع المدير ومشى وعينك ماتشوف الا النور ..
الفصل الثاني
مافي شك الفاتح شال التلفون ده لي هدف، وعايز يحقق هدفو بي كل السبل والوسايل المتاحة، وده وسيلة من الوسايل. وصل البيت.. بيت ناس الفاتح في شمبات الاراضي. البيوت الواقعة شرق سوق الخضار المركزي .. تقريبا تلاتة اربعة شوارع جنوب مستشفى البراحة. هم كانو اساسا من سكان شمبات الحلة .. لغاية هسي ناس جدو هناك .. بس البيت ده اشتراهو الوالد بدري، وسكنو هنا ..
المهم لمن وصل هناك، امه سألته قالت ليهو اها يا الفاتح، الحصل شنو. قال ليها عملت المعاينة. وقالو بتصلو علي .. قالت ليهو ناس الشركات ديل ناس بتاعين جرجرة، والله ينشفو دمك .. قال ليها لالا انا بعرف المدير .. انا البنشف دمهم اصبري لي. قالت ليهو بلحيل بتنشفو انت. بتعرفو من وين المدير؟، قال ليها اتعرفت عليهو الليلة يادوب، زول اصلي واخو اخوان، واداني تلفونو. بس انتي اديني النية وانا بشتغل تب.
عدا ليهو تلاتة يوم مقلقل، وداير بس متين يتصلو عليهو .. رابع يوم، من صباحات الله قام، قال والله الليلة مايضربو لي لغاية الساعة 12 اضرب ليهم خمسمية مرة ..
اي خمسمية، يعني الفاتح لمن قال العدد ده، ماكان قصدو المبالغة قصدو العدد الحقيقي خمسمية مرة ..
الساعة 12 جات، وما اتصلو عليهو، قام اتصل عليهم في التلفون الثابت المكتوب عنده .. رد عليهو واحد، قال ليهو الموظفين مافي، عندهم وفاة. قال ليهو المات منو؟
قال ليهو انت عايز شنو بالضبط ؟.. قال ليهو انا قدمت لي وظيفة ووعدوني يتصلو علي .. ولسع ما اتصلو .. قال ليهو الناس ديل عندهم وفاة قلت ليك .. قال ليهو انا عايز اعرف المات منو بس عشان امشي اعزي ..
قال ليهو ماتت اخت المدير. قال ليهو وين الوفاة؟ قال ليهو والله ماعارف لكن يتخيل لي في الثورة .. الفاتح قال ليهو وانت ليه مامشيت الوفاة.؟ وكمان ماعارف محلها؟ .. طيب عاين انا بجيك هناك .. نتصل عليهم، نعرف المكان نمشي الواجب .. قال ليهو يازول حل عن افكاري ياخ انا ماماشي .. انت شنو ياخ ؟، وتيت تيت تيت .. قفل منو التلفون في وشو ..
الفاتح اتصل عليهو تاني .. قال ليهو الو .. الفاتح قال ليهو عليك الله بس طلب واحد.. وتاني ما بتصل عليك .. شوف لي رقم واحد من الموظفين المشو الوفاة .. انا ماعايز اضرب لي صابر، لانو بكون مشغول في العزاء .. قال ليهو دقيقة طيب..
والزول خلا السماعة بره ومرق ونسى الموضوع .. الفاتح انتظر مسافة طويلة وقفل.. وتاني اتصل.. عرف انو الزول قصد يقفله .. خلاهو، وقال ياصابر جاتك تارة و اتصل علي المدير صابر مباشرة ..
فعلا المدير كان عنده اخته اتوفت في الثور الساته .. صابر المدير اول من شاف الشاشة مكتوب عليها (الفاتح اللايوق) يتصل بك.. صابر ده قرب يبكي .. ابى يفتح الخط عملو صامت .. والفاتح دقه ودقه ودقه ودقه ..
بعد مسافة والناس فوق المقابر.. صابر طلع تلفونو لقى 42 مكالمة لم يرد عليها .. وكلها من الفاتح .. صابر قال بالطريقة دي انا الا اقفل التلفون .. بس الناس بتصلو يعزوني يلقوهو مقفول .. ولو خليتو فاتح بطاريتي تنزل بكترة الاتصالات .. اضطر يفتح ليهو الخط .. اول ما اتصل فتح ليهو ..
قال ليهو مرحبا يا الفاتح.. كيفك، انت كويس ؟؟ انا فوق المقابر يا الفاتح .. لمن اطلع من هنا برجع ليك كويس؟؟..
الفاتح قال ليهو انا عارف يا استاذ .. احسن الله عزاكم في اختك.. بس وصف لي مكان العزاء .. صابر ادى التلفون لزول جمبو .. قال ليهو عليك الله وصف للزول ده .. استلم التلفون واحد شاب كدا .. الفاتح قال ليهو احسن الله عزاكم يا خي .. البركة فيكم. المهم .وصف ليهو مكان المقابر .. بعد الولد ما انتهى من الوصف .. الفاتح قال ليهو طيب، مقابر احمد شرفي انا بعرفها .. افرض انا جيت لقيتكم دفنتو.. انا عايزك توصف لي بيت العزاء .. عشان اجيكم هناك .. الولد وصف ليهو بي دقة شديدة ..
والفاتح مشى لي امه، قال ليها انا جاتني فرصة اعز لي زول، عزة شديدة ..
اديني حق امجاد بالدين .. وقريب بشتغل وبرجعها ليك. قالت ليهو الحاصل شنو يا الفاتح؟ مالك مستعجل كدي؟ .. قال ليها سريع سريع .. برجع بقول ليك .. شال القريشات وطلع ركب طوالي، على ام درمان .. لمن وصل المقابر لقى الناس يادوب طالعين من المقابر.. نزل وبقى يفتش لي صابر في الناس، بس لاقاهو قابله وجها" لوجه، وشال معاهو الفاتحة وقال ليهو البركة فيكم.
وركب مشى معاهم بيت العزاء. وهناك ماقعد اصلا"، بس شغال مع الناس في الضيافة والاستقبال .. استلم العزاء كانه سيدو .. اي زول قايل الناس ديل اقرباهو .من بعد صلاة الظهر لغاية المغرب لا وقعد ولا ارتاح،
اي زول يجي للعزاء، يمشي هو اول حاجة يجيب ليهو الموية. ويجيب الشاي.. وكدا يعمي
طبعا صابر المدير مراقب الوضع، وبعاين للزول شغال بي كل قوة وجدية .. اها صابر كان قاعدين معاهو اتنين من موظفين الشركة الكبار .. والكانو حاضرين يوم المعاينة .. وبعرفو الفاتح شديد ..
واحد فيهم اسمو محمد خضر، قال ليهو ياصابر الزول ده مصر اصرار شديد انو يتوظف .. ياخي الزول ده كدا بهين نفسو .. احتمال ما نستوعبو .. التاني قال ليهم ياجماعة احسنو الظن بالناس، امكن الزول ده طبعو كدا .. طبعو انو زول واجبات .. انتو ليه بتشكوا في نوايا الناس .. قام صابر قال ليهم انا بعرفو ليكم كان زول منافق، ولا زول واجبات فعلا ..
صابر قام من مكانو ومشى وقف ورا الفاتح كدا، ونادى ليهو واحد من قرايبو الفي العزاء .. قال ليهو اسمع يا عبدالرحمن انا ماشي (امبده) سريع وجاي، خليك متابع الناس البجو للعزاء .. ويتكلم بصوت عالي عشان الفاتح يسمع وفغلا الفاتح سمع .. وصابر طلع بس مشى جر ليهو كرسي وقعد في الضلام .. الكلام ده بين المغرب والعشاء.. وبقى يراقب في الفاتح ..
بس سبحان الله الفاتح اصلا ما قعد، ولا هدأ من حالتو، كل مايجي زول للعزاء، الفاتح يقوم يخدم في الناس .. وكل مرة يطلع تلفونو يشوف الزمن .. لغاية ماجاء صابر ..
والفاتح مشى عليهو قال ليهو انا بعد كدي بمشي يا صابر، ان شاء الله ربنا يلزمكم الصبر .. في اعمامك كبار كدا سألو صابر، قالو ليهو الزول ده منو يا صابر وببقى ليكم شنو؟
قال ليهم ده صديقي وشغال معاي في الشركة ..
وقبل على الفاتح، قال ليهو الله يكرمك يا الفاتح، والله ماقصرت والله ان شاء الله نخدمك في الافراح .. الفاتح قال ليهو ولو يا صابر ..
بصراحة الخدمة الخدمها الفاتح للضيوف، الشباب البقربو لي صابر ماخدموها ..
اها لمن صابر جاء قعد مع ناس محمد خضر .. قال ليهم اها الفاتح اللايوق لقيتوهو كيف؟ قال ليهو والله انا كنت ظالمو، الزول ده والله بخدم في الضيوف بي ضمير .. بس ماعارف هدفو شنو؟ يعني ح يكون ريدة فيك ياصابر.. ماياهو عايز الوظيفة .. واحد تاني اسمو علي قال ليهو يامحمد انت دايما" كدا ظالم الناس ..
محمد خضر شكلو كدا جواهو مانضيف، قام حلي حيلو وقال ليهم والله الفاتح ده انا عايزو .. مشى حصل الفاتح قبل ما يبعد، كورك ليهو قال ليهو يا الفاتح كيفك؟ الفاتح وقف ..
محمد خضر قال ليهو دقيقة انا ماشي على الشارع .. خلينا نتونس واتعرف عليك اكتر .. والله ياخي ماقصرت في الواجب .. انا محمد خضر الكنت في اللجنة بتاعة المعاينات .. قال ليهو ايوة متذكرك كيفك يا استاذ؟ قال ليهو تمام لكن والله بيني وبينك صابر ده مايستاهل التعب ده .. عارف ليه؟ قال ليهو اها ليه؟..
قال ليهو هسي هو كان شاكي فيك انك جيت العزاء ده عشان يوظفوك .. قبيل موش قال هو طالع ماشي وين كدا ماعارف؟ قال ليهو ايوة، انا سمعتو بتكلم مع واحد قال ليهو طالع على (امبدة).. لكن جاء سريع انا ذاتي استغربت .. قال ليهو لا مشى امبدة ولاشي،
الزول ده داير يختبرك، وكان شاكي فيك وداير يشوف لو هو مافيش بتكون زي ما انت؟ وكان براقب فيك .. تصدق الزول ده؟
بس الكلام ده خليهو جواك، ما تقولو ليهو تعمل لي فتنة ..
قال ليهو يا محمد الواجب واجب .. ديل ضيوف وجايين لي عزاء، وانا جيت عشان اعز صابر .. كان هو في .ولا مافيش .. بالعكس هو لمن يكون مافيش. انا المفروض اسد مكانه لانو هو اتعامل معاي معاملة راقية .. حتى هو اداني رقم تلفونو. وهو المدير، يعني اقل حاجة اعملها ليهو اقيف معاهو في اليوم الزي ده ..
اها انت ساكن وين يامحمد؟ قال ليهو انا ساكن في الملازمين .. قال ليهو والله اتشرفت بي معرفتك. اديني رقم تلفونك، ونتواصل ان شاء الله .. والسر البينا مكتوم يا صاحبي .. طوالي محمد خضر اداهو التلفون .. وسجله عنده ..
الفاتح مشى البيت، وبقى يفكر في موضوع محمد خضر ده .. قال في نفسو .لو فرضنا جدالا، انو صابر كان شاكي في نواياي .. محمد خضر مصلحته شنو يقول لي الكلام ده ؟، واحد من اتنين .. يا اما ماعايزني معاهو في الشركة .. او عايز يوقع بيني وبين صابر في كلا الحالتين قصدو ماشريف .. انا لازم استغل الحكاية لي صالح ورقي ..
شوف باكر الصباح اتصل علي محمد خضر، وقال ليهو والله يامحمد انا الكلام بتاع صابر ده زعلني زعل شديد .. انا ماقادر اسكت عليهو،
ولازم امشي اواجهو بالكلام ده .. يعني زول انا جيت ووقفت معاهو في الواجب يتجسس علي؟؟ محمد خضر قال ليهو اوووعك يا الفاتح، كدا بتجيب لي انا مشكلة مع الزول .. قال ليهو لكن بس في حاجة واحدة بتخليني اسكت وانسى الموضوع .. واسامحو كلو كلو ..
قال ليهو اللهي شنو يا الفاتح ؟؟ قال ليهو لو الزول ده لو استوعبني في الوظيفة. انا بسامحو.. لكن غير كدا مابقدر اسكت .. محمد خضر قال ليهو موضوع الاستيعاب ده ده خليهو علي .. اعتبر نفسك موظف معانا .. بس الكلام ده ماتجيبو فوق خشمك .. قال ليهو جدا يامحمد .. بس لانك انت زول صاحبي .. وعارفك بتقيف معاي عشان كدا بسكت ..
الفصل الثالث
طبعا محمد خضر فعلا مشى مدح الفاتح لي صابر .. وقال ليهو الزول ده ياصابر زول قلبو ابيض وزول نضيف شديد والله الزول ده في الحسابات يحل لينا كل المشاكل اها رايك شنو انا الزول ده ارتحت ليهو شديد ..
صابر قال ليهو .. والله انا ذاتي الزول ده اتكيفت منه .. رغم تقالة دمو وبرودو الغريب .. لكن المشكلة يا محمد ناس التوصيات .. اي واحد فيهم شايل معاهو ورقة توصية من جيهة .. اكتر من اربعطاشر معاهم توصيات .. محمد قال ليهو اعتبر دي توصية مني لي الفاتح .. الزول ده والله من مصلحتنا .. نحن مالنا ومالهم بتاعين الوساطات ديل .. في النهاية اغلبيتهم بكونو فاشلين .. يعني زي الفاتح المسكين الماعندو واسطة يروح ساي؟ والله غايتو البلد دي الله يسترنا فيها ساي ..
المهم صابر بحاول يطارش كلام محمد .. ومحمد مصر ينقنق فيهو لانو
في النهاية قال ليهو خلاص يا صابر نحن نستوعبو استيعاب مؤقت تلات شهور نقول ليهو لو نفعت بنثبتك .. وبعدين انت مخير ..
المهم صابر في النهاية وافق .. لكن برضو كان مستغرب في اصرار محمد على توظيف الفاتح ..
المشكلة وين.. الفاتح ذاتو ماصبر، بقى كل يومين تلاتة يجي الشركة .. يسلم على الجماعة ويطلع يقعد جم ست الشاي .. ينتظر لغاية مايطلعو الموظفين حتن يمشي اهلو .. وصابر شايفو وعامل رايح. ومحمد برضو .. اسبوع الزول ده ولا غاب يوم واحد.. في النهاية صابر يوم وهو طالع من الشركة .. شاف الفاتح ناداهو .. قال ليهو انا كل يوم بشوفك هنا.. مالك في شنو ان شاء الله خير؟؟ ..
قال ليهو والله طبعا بس منتظر اشوف نتيجة التعيين .. وقلت بدل ماي يتصلو علي.. ومرات تلفوني يكون مقفول.. احسن اكون قريب ..
صابر قال ليهو خلاص .. بكرة تعال نمسكك الشغل .. ماعندك مشكلة يا الفاتح.. بس ان شاء تكون جادي في الشغل زي جديتك دي ..
يازول الفاتح ده فرح فرح.. قرب ياخد ليهو عرضة.. لكن عامل فيها عادي وكاتم جواهو بركان من الفرحة بتحقيق الهدف ..
وباكر الحمد لله الفاتح جاء قبل الموظفين كلهم .. اليوم ده كان يوم 11 شهر 6 سنة 2011.. عمك ياسين البفتح الشركة وينضف الطرابيز وينفض الدوالايب .. لمن جا لقى الفاتح قاعد منتظر ..
طبعا بعرفو لانو يوميا بلاقيهو .. وكان عمك ياسين كل يوم بسأله.. يازول ما وظفوك الناس ديل؟ .. اها الليلة اول ما وصل .. قام الفاتح بشره. قال ليهو ياعم ياسين انا استوعبوني.. وبالمناسبة دي انا عازمك شاي. تعال ..
قال ليهو والله ماشاء الله .. اها انت معناها واسطتك قوية.. قال ليهو ابدا والله ماعندي سند غير رب العالمين .. قال ليهو والله غريبة .. يوظفوك قبال ناس الوساطات .. لكن والله انت تستاهل .. ربنا يوفقك ياولدي .. النشرب الشاي ده سريع.. واقوم اشوف شغلي .. هسي الجماعة ديل بجو .. والله ماعندهم اخلاق بي تعريفة .. قال ليهو اشرب على مهلتك ياعم.. انا بساعدك .. المهم انو نشأت علاقة طيبة شديد بين الفاتح وعم ياسين ..
والفاتح استلم الشغل وفهموهو كل العليهو من الاعمال .. وبدون الخوض في تفاصيل الشغل .. الفاتح مسك حتة حساسة شديد في الحسابات .. من غير المعقول انو يمسكوها موظف جديد لسع ماعرفوهو كويس .. وكان مفتكر انو ده نوع من الاختبار .. عشان كدا اجاد في شغله بي طريقة مذهلة .. والشغل البمسكو مابفكو الا يخلصو .. الحاجة الملاحظة انو بجي قبل الموظفين وبمشي البيت اخر زول .. ومافي زول من الموظفين مواظب على الصفة الا بت واحدة في قسم المعلومات ماسكة الكمبيوتر اسمها وفاء .. ووفاء دي ياها بطلة القصة اصلا .. وعليها مدار الاحداث.
حقيقة وفاء دي لفتت نظر الود الفاتح من اول اسبوع .. بت ساكتة ولابسة كويس ومهذبة .. وكلامها بسيط شديد .. والنوعية ديك البتلفقاها .. جادة ومطبوعة الرسمية فوق وشها .. لي درجة انك مابتقدر تتكلم معاها .. وناس الشركة كلهم بحترموها ومابهظرو معاها نهائي .. والبنات التانيات عادي طبعا" .. المكياج واللبس البايخ والضحك والهظار .. بس دي مختلفة شديد .. حتى صابر بعمل ليها حساب .. بس من تجي مدنقرة في الكيبورت وشغالة وتطبع في المستندات وترص في الاوراق .. وماقاعدة تغيب ولاتتاخر من شغلها نهائي..
طبعا الفاتح بقى مركز معاها هي بس .. لانها سلوكياتها فريدة .. وفارضة لي نفسها احترام شديد .. وعايز يسأل منها وماقادر .. المهم في واحد شغال معاهو في قسم الحسابات .. اسمو مصعب شاب ماكبير قريب لي عمر الفاتح .. وزول طيبان كدا تلقاهو بس كاضم ليهو سفة صغيرة كدا بالجنبة .. قام الفاتح سأله قال ليهو يا مصعب ممكن أسالك سؤال .. قال ليهو اتفضل .. قال ليهو وفاء دي وضعها شنو ياخي الزولة دي عجيبة ..
قال ليهو اوعك.. والله دي عندها جرافة للعلاقات والكلام الفاضي تفتح خشمك معاها تردمك لامن تعرف حاجة فاهم؟
اغلبية الناس الفي الشركة ديل .. حاولو يقتحمو اسوارها .. ومافي اي زول قدر يلقاليهو منها عقاد نافع .. زولة مسيخة وردها في طرف لسانها .. ماتعاين للسماحة دي ..
قال ليهو بالعكس يامصعب انا ماشايف انها مسيخة بتتكلم بي احترام شديد .. قال ليهو المساخة بتظهر لمن تحاول تحنك معاها .. كدا في الرسميات زولة محترمة وكويسة .. لكن تمشي تعمل فيها مفتح بتوريك قعر الجردل .. دي مابتتونس مع اي زول الا عمك ياسين .. بس الفاتح خلاص لقى الطريق البدخل عليها بيهو .. عمك ياسين مافي غيرو .. يعني طيلة الشهر الاول الفاتح مركز وداير ليهو طريقة يخش فيها وبحاول يخفي التركيز بتاعو ده على ناس الشركة عشان مافي زول يلاحظ اهتمامو ..
اها بالنظر لي كلام مصعب بار الصباح الفاتح جاء الصباح بدري قبل عمك ياسين وقال ليهو الليلة عازمك معاي شاي .. خلص شغلك سريع وتعال لي .. عمك ياسين قال ليهو والله طولت من عزومتك. شايفك شغال بي جدية ونشاط ماشاء الله عليك .. اها خلص وجاهو برة ..
اها بتونس معاهو قام الفاتح سأله من البت الاسمها وفاء ..
عمك ياسين قال ليهو ياسلام علي وفاء.. ياخي والله الشركة دي كلها كوم.. ووفاء كوم براهو .. دي بت ممتازة وقلبها طيب .. والله يا الفاتح الزولة دي.. انا لمن اكون مفلس ومقشط.. بتعرفني بدون ما اقول ليها .. وانا ماقاعد اتكلم مع زول.. ولابشكي ليهو غيرها هي .. لكن ماعندها كلام مع اي زول منهم .. قال ليهو طيب ياعمي ياسين
انا لو عايز اتكلم معاها ادخل عليها كيف؟ عمك ياسين اخد ليهو ضحكة كدا.. وقال ليهو والله انا بنصحك.. ماتقرب منها.. لانها ياما مسحت بي شخصيات الارض .. وح تمسح بيك البلاط اسمع كلامي وخليك في شغلك .. قال ليهو حتى انت يا عم ياسين ده رايك؟ .. طيب انا ماعندي مانع خليها تمسح بي الارض .. قال ليهو اها اها يهديك جات وطي صوتك .. الفاتح قعد يفرك في يديهو .. وداير يقوم يمشي عليها وخايف طبعا" من الشحنة النفسية السالبة الاخدها من مصعب ومن عمك ياسين .. وبحاول بي اصرارو المعهود يتغلب على الموضوع النشوف ..
وفاء طبعا جاية ماشة وبتعاين للارض ماقعدة تتلفت اصلا .. ومشيتها ذاتها بي فهم وبي علم لابتكش ولا بتجرجر .. ماشة زي الملازم في الكتيبة .. خطاوي منتظمة وروقة الهيئة العامة .. وجدية فوق وشها ..
الفاتح مشى قاطع ليها في الشارع قبل ماتصل باب الشركة .. وبتبسم زي الاهبل .. سلامات ياوفاء .. وقفت قالت ليهو عليكم السلام .. انت الموظف الجديد في الحسابات صح؟ قال ليها ايوة نعم الفاتح انا .. قالت ليهو اتشرفت بيك يا الفاتح .. ان شاء الله خير .. اي خدمة؟ قال ليها لالا والله مافي شي .. بس عايز اقول ليك صباح الخير .. كنت بتكلم عنك هسي لي عمي ياسين .. وذكرناك بي خير ..
قالت ليهو شكرا ليكم معليش انا مستعجلة .. نتقابل مرة تانية .. وما انتظرت تاني خلتو واقف ومشت دخلت مبنى الشركة .. خلاها دخلت ومشى وراها .. والموظفين بدو يتوافدو على الشركة.. لمن دخلت القسم .. وقعدت في كرسيها وفي واحدة اسمها سلمى .. قاعدة قدامها كدا .. الفاتح .جا وقف قدام وفاء وقال ليها عايز اسألك سؤال .. قالت ليهو اتفضل يا الفاتح. بس ياريت تختصر لاني والله وراي شغل لازم اخلص منو قبل الساعة عشرة .. قال ليها لالا سؤال صغير بس .. قالت ليهو طيب قول .. قال ليها انتي ماعايزة تعرفي انا وعمي ياسين قلنا عنك شنو؟
قالت ليهو لالا مابهمني .. اي كلام يتقال بي وراي، كان سمح كان كعب مابهمني كتير .. اها تاني عندك سؤال ولا خلاص .. قال ليها كويس بمشي .. وريني وكت تكوني فاضية شوية عايز احكي ليك.. حاجة .. قالت ليهو يا الفاتح عليك الله لو سمحت ما تخليني اتضايق منك .. انا شايفاك زول ممتاز.. ماتبقى زول لحوح .. خليني في حالي الله يخليك ..
قال ليها بس طلبي الاخيرده ان شاء الله خمس دقايق. وقتك الفاضي .. قالت ليهو ماعندي اي وقت فاضي دي شركة وعندها زمن وشغل اي دقيقة فاضية ماعندي .. لو سمحت امشي انا ماعايزة ارفع صوتي وادخلك في مشكلة .. طوالي فات منها مادي بوزو كدا .. وصاري وشو ..
الفصل الرابع
لمن طلع الفاتح مشى على قسم شغلو .. وفاء اتحسست شديد من الاحراج الاحرجته لي الفاتح .. لي درجة انها خنقتها عبرة .. لكن بتحاول تكون عادية.. سلمى لاحظت ليها .. وقبيل كانت راخية اضانها لي كلام الفاتح .. قالت ليها ياوفاء.. والله حيرتيني.. انتي انسانة غريبة شديد .. اي زول يجيك بي صدر رحب تصديهو .. هسي عليك الله زي الفاتح ده بقابلوهو كدا؟ .. وجاهة وطيبة وبراءة يخسي عليك .. قالت ليها والله ياسلمى غصبا" عني .. انتي قايلة هسي هاين علي البعمل فيهو ده؟ .. سلمى قالت ليها غايتو مابسألك .. غصبأ عنك كيف يعني؟
قالت ليها عليك الله ياسلمى ركزي.. نحن ورانا شغل قدر سبب راسنا .. ارح ارح خليني من المواضيع الجانبية ..
يعني الوجعة الحست بيها وفاء .. الفاتح ماحسا بيها ابدا .. بالعكس جواهو اصرار غريب .. انو يلقى طريق يدخل ليها بيهو .. وطبعا" ده مرضو.. انو الحاجة الصعبة دي.. ياها ذاتها البعملها برنامج .. لامن يجيب خبرها.
وفاء حاسة بي انو الفاتح خلاص زعل.. زي الباقين .. وتاني مابجيها .. ولابتكلم معاها .. وقنعت منو خلاص .. لانها اي زول تردمو .. تاني مابجي حايم بي عندها .. مع انهم بحترموها.. وبتعاملو معاها كويس.. بس شايفنها زولة مفترية ومعقدة وشنو وشنو كدا ..
في اخر اليوم .. عمك ياسين جاء لي قسم الحسابات .. جاب شاي لي مصعب .. اظنو طلبو .. عم ياسين قال لي الفاتح .. يا الفاتح داير حاجة؟.. اجيب ليك شاي .. قال ليهو اي والله ياعم ياسين .. عايزك تجيب شاي وتوديهو لي سلمى وفاء على حسابي .. قال ليهو وفاء بتشرب قهوة ... مابتشرب شاي .. بشيل ليها قهوة ..
لمن عمك ياسين مشى .. شال الشاي والقهوة وداهم .. سألته وفاء .. قالت ليهو الله يا عمي ياسين منو القال ليك انا عايزة قهوة ؟..انت دايما" ياعم ياسين بتحس بي .. والله من قبيل عايزة اطلع اشرب قهوة واجي.. لكن ضغط الشغل .. ماقدرت اتحرك من مكاني .. قال ليها دي من الفاتح .. ليك انتي ولي سلمى ..
قالت ليهو اسمع يا عمي ياسين .. انا القهوة ماعايزاها ادي سلمى الشاي.. واشرب القهوة انت .. انا بشرب بعدين ..
عم ياسين قال ليها طلبتك بي الله ما ترديها .. الزول ده زول طيب.. وقلبو ابيض.. والله ماعندو قصد انا بعرفو.. ماصح ترفضيها .. العرب مابردو العزيمة .. قالت ليهو عشان خاطرك ياعم ياسين .. وسلمى تعاين .. وتهز في راسها ..
الفاتح كان مشغول جدا .. ومركز تركيز شديد في الشغل .. وحساباته دقيقة لي درجة مبالغ فيها .. وبالو طويل مع الناس بي طريقة لامن مملة .. والزول البكورك ويهيج مابشتغل بيهو .. وبقى مشهور بالحكاية دي ..
ياخي يوم جاهو تلفون من صابر .. قال ليهو ياالفاتح في واحد تاجر اسمو عمربابكر.. من ناس ام درمان بتعامل معانا من زمان.. بس المرة الفاتت ادانا شيك راجع .. وسببت لينا مشاكل .. لو جاك بي شيك ماتقبله منه .. ولو قال ليك انا عايز اقابل المدير.. قول ليهو حتى لو المدير قبل ليك الشيك.. انا مابستلمه.. لانها دي مسؤليتي ..
الفاتح قال ليهو جدا" يا استاذ صابر ..
اها يازول كم يوم جاء عمربابكر. وجاب دفارو ورفع بضاعتو من الشركة ..
وجاء لي قسم الحسابات يسدد الفواتير .. وشايل شيكو جاهز .. الفاتح مسك منه الشيك لقاهو بي اسم عمر بابكر لاول مرة يشوفو .. قال ليهو معليش مابستلم شيك .. كاش بس ياعمي ..
قال ليهو ياولد انت اظنك جديد هنا .. انا بتعامل مع الناس ديل بي عمرك .. قال ليهو ولو .. بس انا شيك مابستلمو منك .. قال ليهو اجيب ليك كاش من وين يعني؟؟ ارسل البنك هسي اجيب ليك قروشك في شوال ولاشنو؟
قال ليهو والله يكون احسن.. لانو الشيك ده مستحيل اقبلو منك .. قال ليهو ياخي عليك الله ما تفور دمي .. امسك الشيك ده .. قال ليهو معليش .. لو ماعندك كاش نزل لينا البضاعة في مخزنها ..
الحاج ده هاج وجاط وكورك .. وقال ليهو انت واحد اهبل وثقيل .. وماعندك دم .. انت جايبنك من وين؟؟ عامل خلقتك متل الواقعة فوقك حيطة .. الفاتح قعد يضحك قال ليهو حلوة الحيطة دي .. بس مابستلم منك الشيك.. انا اسف شديد .. والحاج مصر .. ومنفعل والفاتح باااااااارد ومصر.. ومستمتع بالحكاية دي ..
والناس واقفين وبجوطوا .. ياجماعة نحن ورانا شغل .. الفاتح قال ليهم الصبر ياجماعة .. عمكم ده قدامكم ..
قام عمك قال ليهو انا بمشي للمدير.. واجيب ليك منو ورقة هسي .. عشان تعرف انا منو..
قال ليهو لوجاني المدير براهو مابستلم الشيك .. الا يشيل الشيك هو ويدفع لينا كاش .. اها في النقاش ده.. والراجل صوتو ملا الحتة .. وفاء طلعت بره .. لقت الراجل هايج وبنبذ .. والفاتح ساكت بتبسم.. وبحاول يفوت في العملاء التانين .. جات قالت ليهو في شنو يا الفاتح؟ قال ليها الراجل عايز يدفع بالشيك .. وانا قلت ليهو الا كاش .. قالت ليهو لكن عمي عمر ده عميل معروف .. ماتتشدد معاهو .. قال ليها انا ماباخد منه الشيك .. قالت ليهو طيب على مسؤوليتي انا .. قال ليها لالا ابدا..
الا تستلمي الشيك.. وتدفعي لي كاش هسي .. غير كدا مستحيل .. وبتكلم كانو بتونس.. يعني بارد برود ماطبيعي .. وفاء قالت ليهو والله لكن بالغت يا الفاتح.. شنو يعني التعقيد ده.. كدا ماكويس في سمعة الشركة .. قال ليها .. والله فعلا التعقيد ماكويس في سمعة الشركة.. بس الشيك ده انا مستحيل اقبلو ..
عمك طوالي مشى للمدير .. في الطابق الفوق ..
هنا وفاء قالت ليهو يا الفاتح.. الراجل قدر ابوك يعني ده شنو البتعمل فيهو ده؟ .. قال ليها بس انا مامن حقي اتصرف تصرف اكون مسؤول عنه .. والاموال اموال ناس .. لو القروش حقتي معليش .. قالت ليهو مافي ثقة يعني؟؟ ؟؟ قال ليها الثقة ؟؟ ياما ضيعت الثقة ناس .. وفاء لما سمعت الكلمة دي .. زي الفي زول طقاها كف .. اتخلعت وعيونا اتملت دموع .. ورجعت مكانها .. بكت لمن حيلا اتهدا .. وسلمى تسأل فيها وهي مابية ترد ..
اها الراجل جا من فوق.. شايل ورقة من صابر .. مكتوب عليها (من طرفي ارجو التسهيل) .. وماضي اسمو ..
الفاتح شال الورقة كدا.. قراها وطبقها وختاها في جيبو .. وقال ليهو ياعمي عمر .. انا برضو مابقبل الشيك .. الا تجيب لي شيك بي اسم استاذ صابر .. او تجيب لي منه كاش .. الورقة دي مابتنفع .. وصابر ما مفروض يتدخل في شغلي .. لو سمحت نزل لينا البضاعة في المخزن ..
والله عمك ده شتم ليك الفاتح ده جنس شتايم .. ومسح بيهو الواطة .. ماخلا ليهو كلمة شينة ماقالا ليهو .. والفاتح بس يتبسم .. ويهز في راسو ومدنقر .. الناس كلهم مستغربين من عدم ردة فعلو .. لغاية م الناس قعدو يتكلمو مع عمك .. ياراجل انت زول كبير احترم نفسك .. في ناس هنا .. والزول البتشتم فيهو ده بي سكاته اهانك لو ماعارف .. والنقاش بقى مع باقي الناس.. والفاتح شغال ولا هماهو.. وعمر بابكر تاني ابا يرجع للمدير .. مشى نزل البضاعة.. وقال ليهم والله تاني الشركة دي لو بقت اخر شركة في العالم مابجيها ..
صابر نادى الفاتح.. وكان بضحك ميت بالضحك.. قال ليهو انا متابع وشايف اي حاجة يا الفاتح ..
ياخي انت والله اصلي لي درجة.. ياخي انا اتكيفت منك .. اها الورقة الرسلتها ليك عملت فيها شنو؟ .. الفاتح قال ليهو اكلتها ..
قال ليهو ان شاء الله البتاكلو ينفعك ..
في نهاية اليوم ده.. والموظفين بدوا يتسللو تباعا" .. الفاتح كان عندو شغل واصر انو يخلص منو حتى يمشي .. وفضل في الشركة تقريبا خمسة موظفين.. بالاضافة لي عمك ياسين ..
وسلمى هناك في قسم الكمبيوتر واقفة منتظرة وفاء تخلص
ومستعجله .. بتقول ليها ياخي ماتقومي يا وفاء .. بكرة نحن بنجي اصلها الدنيا طايرة؟ ..
الفاتح قام مشى لي وفاء .. قال ليها ياوفا.. والله انا اسف لي كلامي القبيل .. لكن والله غصبا عني.. انا بنفذ في في مايمليهو علي ضميري .. وانا في مكان بتاع امانات وقروش ناس.. ماعندي حق التصرف في حاجة.. بعدين تعمل لي مسأالات ..
وانا اي شيك مابستلمه .. البستلمو الشيكات ناس مصعب وحسن ود الدويم .. والليلة انا ماسك التحصيل ..
بعدين معرفتي بالناس ماكتيرة .. ماممكن اقبل لي شيك من زول لاول مرة اشوفو .. وطبعا" ماقال ليها صابر قال لي كيت كيت ..
وفاء قالت ليهو .. معليش يا الفاتح.. انا عاذراك والله.. معاك حق مامشكلة .. بس هسي انا مستعجلة عايزة اخلص.. وسلوم يهديك .. عاين ليها واقفة لي كيف.
الفاتح قال لي جدا بمشي .. بس انا عندي معاك كلام ما انتهى.. بلاقيك تاني .. قالت ليهو خير خير .. ودنقرت راجعة على الكيبورت ..
وهو طلع كدا وعاين لي سلمى واقفة جنب الباب.. قال ليها سلمى تعالي دقيقة عليك الله ..
جات وراهو .. قال ليها الزولة دي ماعارفها بتتعامل معاي كدا ليه؟ انا والله عندي ليها احترام .. وماعندي اي قصد ..
سلمى قالت ليهو والله عارفاك انا يا الفاتح .. لكن هي معقدة .. ماتزعل منها .. والله قلبها ابيض ..
قال ليها عليك الله ياسلمى.. اول مرة اطلب منك خدمة... بتخذليني؟ قالت ليهو ابدا والله.. اطلب ان شاء الله اقدر ..
قال ليها بس اديني رقم وفاء .. قالت ليهو والله انا حسيت بيك يا الفاتح.. و نفسي وفاء تتفهمك.. وتفتح ليك قلبها .. بس مابقدر اديك تلفونها.. بعدين تقوم تعمل لي مشكلة ..
قال ليها والله ما بتعرف انك انتي اديتيني رقمها.. سرك في بير بس تكوني قدمتي لي خدمة ..
قالت ليهو اقول ليك حاجة؟ تلفونات الموظفين كلها عند الاستقبال .. انت امشي شيل رقمها من الدفتر.. ولا في زول بحس بيك .. قال ليها اي والله.. دي فاتت علي كيف؟ خلاص جدا الله يديك العافية ماقصرتي .. قام مشى على طربيزة الاستقبال وفتح دفتر الاحوال .. ونقل رقم وفاء .. وحفظه في تلفونو ..
المهم البنات الاتنين طلعن.. والفاتح طلع بعديهم بي ربع ساعة تقريبا.. ومافي وراهو غير عمك ياسين ..
في الشارع وهو ماشي علي البيت رسل ليها رسالة .. كتب فيها ..
وفاء كيفك انا الفاتح .. ان شاء الله وصلتي بالسلامة .. بالمناسبة. انا والله ماعندي قصد غير اني عايز اعبر ليك عن اعجابي بي شخصيتك .. وبقول ليك ربنا يوفقك ويرعاك ..
ورسل الرسالة ..
ماجاهو رد وانتظر وانتظر .. لمن وصل البيت واستحم واكل ونسى الرسالة ذاتها ..
خت التلفون في الشاحن وداير ياخد ليهو نومة .. سمع ليك تيت تيت .. صوت رسالة وصلت .. قام زي المجنون جرى على التلفون .. عشان يشوف .. لقى رسالة جديدة من وفاء ..
فيها: (شكرا" لاعجابك.. ولايهمك مافي مشكلة .. تسلم).
تاني رسل ليها رسالة قال ليها .. انا عايز اقول ليك كلام كتير.. لكن انتي ما مدياني فرصة. ياريت القى لي معاك فرصة اقول كل الجواي وخلاص ..
ردت ليهو سريع المرة دي .. قالت ليهو يا الفاتح الله يخليك.. انا والله ماعندي استعداد لي كلامات زي دي .. الله يديك العافية اخوي .. خلينا كدا احسن ..
الفصل الخامس
بعد الرسالة الرسلتها وفاء لي الفاتح .. وكانت فيها قفلة غريبة .. تاني مارسل ليها الا بالليل خالص.. اخر الليل رسل ليها رساله .. (تصبحي على خير) .. ماردت ليهو .. الصباح رسل ليها (صباح الخير) ماردت ..
خش في الفيس بوك يفتش في اسمها .. ولقطو عرفو بالاصدقاء المشتركين .. ولقى الصفحة كلها .. حسبي الله ونعم الوكيل .. وافوض امري الى الله. وادعية وقران .. وصور لي الكعبة والحرمين وكدا يعني ..
قام برضو رسل ليها طلب صداقة .. والطلب بقى معلق طبعا".. بالرغم انها شافتو ..
المهم واصل بالطريقة دي .. رسايل .. في رسايل .. وفي الشركة اهتمام .. وسؤال عن الاخبار بي عمق شديد .. وهي صادة وجافية ومتجاهلة .. وهو مصر ..
مع مرور الايام.. وفاء اولت تركيز واضح لي شخصية الفاتح .. المختلف جدا عن بقية الناس .. اصلا مازعل من تصرفاتها ولاحصل يوم لامها على تقصير .. ولا كلا وملا.. وما وقف من الرسايل ودايما.. بطمن عليها .. ولو اتاخرت في الشركة ما بطلع الا هي تطلع.. حتى لو شغله انتهى ..
وسلمى متابعة الوضع ايام وليالي .. الفاتح مصر يفتح الطريق .. ووفاء مصرة تقفله .. ورسايلو اصلا ما انقطعت .. ولايوم ماردت عليهو .. لكن اي رسالة كان عندها اثر واضح في نفسياتها .. وحست انو الانسان ده مهتمي بيها اكتر من اللازم .. والاهتمام الزي ده هي كان فاقداهو فعلا" ..
الفاتح كل يوم بزداد تعلق بي وفاء.. وتعب جدا من صدودها وعنادها.. لكن الفاتح ما الزول البستسلم ..
ووفاء عايزة تتجاوب معاهو.. لكن في شي كبير جزاها.. مانعها.. ياربي مالها؟؟
يوم من الايام امكن الكلام ده بعد عشرين يوم من الالحاح الشديد
والرسايل المتتالية ..
رسل ليها رسالة العصرية كدا قال ليها ..
ياوفاء انا قلبي واجعني شديد .. وحاسي بي اني عيان .. زي العندي حمى ..
وفاء ارتبكت شديد .. واشفقت على الفاتح.. وظنت فعلا انو مريض .. فردت ليهو سريع.. قالت ليهو الف سلامة عليك يا الفاتح.. مالك؟ ان شاء الله خير ..
قال ليها كلو بي سبب عنادك وجفاك .. ليه بتتعاملي معاي كدا؟ بتتعاملي مع الناس البحبوك كدا؟
وفاء دي قرت الرسالة وبكت بكت بكت .. وقشت دموعها واصرت انها تحسم الموضوع ده ..
رسلت ليهو رسالة قالت ليهو بحبوني كيف يعني؟
قال ليها ده انا يا وفاء بحبك والله.. وبتمنى انك تكوني شريكة حياتي انتي الوحيدة.. وغيرك تاني ماعايز حاجة في الدنيا دي ..
رسلت ليهو تاني رسالة قالت ليهو ..
انت مابتعرف عني حاجة يا الفاتح .. لكن انا ح وريك.. بس احسن ليك من هسي ترحم نفسك وتبعد .. قريب بتغير رايك. وبتهرب مني.. وتاني ريحتك مابتتلقي ..
رد عليها قال ليها (انتي جربيني ماخسرانة حاجة) .. دي كانت اخر رسالة اليوم داك ..
بس الموضوع ده تاني ما تفتح يومين تلاتة .. لكن في حاجة عجيبة ملاحظة.. الفاتح مواصل في رسايل الصباح والمساء .. وفاء بقت ترد عليهو لمن يرسل ليها صباح الخير .. تقول ليهو صباح النور .. تصبحي على خير .. ترد: انت من اهلو .. بس تاني مافي شي ..
في يوم كان يوم خميس اتصل عليها عديل .. قال ليها انا منتظر والانتظار طال ..
قالت ليهو بكرة الجمعة العصرية.. عايزاك تلاقيني في منتزه بري ..
عشان عندي قعدة معاك.. وقعدة طويلة مايكون وراك برنامج ..
قال ليها لغاية صباح السبت معاك ماعندي اي شي .. الفاتح بعد المكالمة دي .. وقف على حيلو.. وقال ايوة.. احييك يافتوووووح .. اخيرا قلبي هدأ.. وبكرة ح الاقيها .. وبقى يغني .. اشووووفك بكرة في الموعد .. تصوووور روعة المشهد .. قلتا لي ابوالامين وكدا .. يافتوح ..
الليلة ديك كانت ليلة فرح وقلق مع بعض مجتمعات عند الفاتح .. فرحان انو ح يلاقيها .. ومتوتر وقلقان جدا من حكاية الكلام الح تقولو ليهو .. ياربي ده شنو الح تقولو لي؟.. وبخليني اغير راي .. ودا كدا .. وجاب جاي .. ماقدر يخمن اي شي.. ياربي البت دي تكون لقيطة؟ ياربي يكون في زول غشاها وخلاها .. ياربي يكون عندهم مرض وراثي في الاسرة؟.. ياربي تكون البت دي كانت متزوجة وعندها اولاد؟.. المهم ماخلا شي ممكن يخطر على بالو مافكر فيهو ..
بكرة الجمعة من الصباح قام يمرق ويدخل زي الزول العندو وجع ضرس .. حتى ناس البيت لاحظو لي قلقو .. المهم يازول مع انو اغتسل واستحم لي صلاة الجمعة.. تاني بعد الغدا استحم وظبط روحو كويس .. وبقى منتظر الساعة اربعة.. عشان يطلع يمشي حديقة بري ..
حتى اليوم كان شكله مختلف .. والشمس شايفها دي كانها كشافة زينة في احتفال .. حتى صوت عجلات العربات في الزلط حاسي بيهو يعزف موسيقى في وجدانو..
الفاتح ركب من شمبات ومشى بري .. وصل هناك تقريبا زي اربعة ونص خمسة الا .. وطوالي اتصل عليها تلفون .. قال ليها وين انتي ياوفاء؟ .. انا موجود في المنتزه ..
قالت ليهو عشرة دقايق بنكون معاك.. نحن جايين في الشارع .. جايين؟.. معناها معاها زول او ناس .. بس ماقال ليها معاك منو .. انتظر لمن وصلت شاف معاها واحدة بتشبها شديد اصغر منها .. شكلها اختها .. طوالي جا ماشي عليهم.. وسلم عليهم وفاء قالت ليهو اختي خالدة حبيبة قلبي .. ده الفاتح يا خالدة.. زميلي في الشغل .. خالدة قالت ليهو اتشرفنا والله ..
مشو التلاتة قعدو والفاتح قام بي همتو المعروفة .. مشى جاب ليهم موية وعصير .. وقعدو اتونسو شوية .. قامت وفاء قالت لي خالدة انتي ياخالدة. ريان دي مالا اتاخرت؟ .. قالت ليها اتصلت عليها هسي قربت تجي .. الفاتح برضو ما سأل عن ريان دي منو.. وفاء قالت ليهو ريان دي صاحبة خالدة .. واعدانا تجي هنا ..
قال ليها اتفضلو اشربو داب ماجات .. وفعلا كلها عشرة دقايق ووصلت ريان .. صاحبة خالدة والاتنين قامن قعدن بعيد بتونسن .. وبقى الفاتح قاعد مع وفاء براهو وحاسي بي عظمة وجلوس فخامة
وساكتين يمكن خمسة دقايق لاهو داير يتكلم ولاهي دايرة تتكلم .. هي منتظراهو.. يسأل وهو منتظرها تحكي ..
قام هو بادر قال ليها اها ياوفاء احكي لي عنك .. انا بالجد عايز اتعرف عليك اكتر واكتر .. ضحكت وقالت ليهو عايز تتعرف علي بعد حبيتني .. انت موش قلت لي حبيتك؟ مالك انت حاجاتك كلها بالعكس ..
قال ليها والله بس جات كدا .. انا حبيتك قبل اعرف عنك اي حاجة وحتى لو عرفت اي شي .. مافي شي بخليني اغير منك راي ..
الا انتي تكوني ماعايزاني براك ..
قالت ليهو تمام ..
الفاتح اقعد كويس وصلح قعدتك.. انا ح احكي ليك كلام احتمال ماينتهي هسي .. خلي قلبك جامد.. وخلي بالك واسع وخلي عندك صبر وماتكتر الاسئلة .. اي تسأؤل في راسك انا بجاوبو ليك في اثناء كلامي .. لاني مابحب المقاطعة .. اتفقنا ؟..
قال ليها اتفقنا ياوفاء والله خوفتيني .. احكي احكي طوالي ولايهمك ..
قالت ليهو ..
يمكن انت شايفني انا شايفة نفسي ومفترية زي ما الناس شايفني لكن انا من جواي زولة بسيطة.. ابسط مماتتصور .. واحتمال كل البعمل فيهو ده مقاومة لانهزام جواي .. او خوف على الناس مني .. او شي زي ده ..
انا يا الفاتح كنت طبيعية ومجاملة ووناسة وظريفة .. وكانت عندي احلام وامنيات زي كل البنات .. كان رغبتي ادخل جامعة الخرطوم .. رغم اني بديت دراستي برة البلد .. اهلي كانو مقيمين في مصر .. وبداية دراستي كانت هناك... كنت بتمنى انجح في حياتي.. واقرا احسن قراية.. واتخرج واهلي يفرحو بي.. واتزوج وواعيش حياتي بي سعادة .. واجيب لي ولد وبت كدا حلوين.. وبتمنى اجيب تؤأم .. لاني بحب التوأم شديد .. طبعا زي ماحكيت ليك بديت دراستي برة .. وجيت قريت الثانوي هنا ..
اهلي جو راجعين اقامو في السودان.. بس ابوي مازال مقيم في القاهرة هناك.. ابوي زول مهم.. وعندو شغل كبير.. امتحنت الشهادة السودانية هنا ..
وجبت نتيجة كويسة الحمد لله.. اها لمن جات ايام التقديم للجامعة .. مشينا نقدم انا ورنا صاحبتي .. رنا .دي صديقة عزيزة وعلاقتي بيها .. علاقة مقدسة.. قدر ما اقول ليك مابتقدر تتخيلا .. لدرجة بنلبس من بعض .. ومابناكل الا مع بعض .. وبنوم في سرير واحد .. دي كانت زي اختي شقيقتي بالضبط .. مشينا نقدم .. وفرحانين احساس البنات بقو كبار خلاص .. وماشين على الجامعة .. احساس كان جميل بالجد .. كل ما اتذكرو ببتسم براي .. اها انا اصلا كانت رغبتي اقرا كمبيوتر ونظم معلومات.. وابوي كان عايزني اقرا فلسفة ..
انا بحب البرمجيات ومهووسة بي انظمة التشغيل .. وبرامج الحماية والهكرز والشبكات .. وكل شبكات الاختراق وجرايم المعلومات انا قارية عنها.. وعن ثقرات البرامج والمواقع الكبيرة وده كلو كان قبل دراستي .. اها حسيت اني لو قريت الحاجة دي بكون من البارزين في الموضوع ده .. اها طبعا" ابوي لمن شافني انا مصرة على الموضوع ده .. احترم رغبتي لاننا نحن في بيتنا متربيين على الديمقراطية .. واحترام الرغبات .. غايتو في النهاية وافق لي.. لكن قال لي عندي شرط تدرسي برة السودان .. عشان تكوني قمة في الحاجة دي ..
لانو ابوي في فهمو انو الدراسة في السودان كانت زمان ..
اها في الفترة دي كان عندنا ود جيرانا اسمو قذافي بتعامل معاي معاملة حلوة .. هو اكبر مني .. وانا حاسة بيهو زي اخوي الكبير .. مسميني فوفو الحامية الناس يشوفو .. انا لو طلعت بنتظرني الشارع لغاية ما اجي وادخل بيتنا حتى يطمئن علي ويمشي اهلو .. ولو اتاخرت لاي ظرف بقول لي اتأخرتي ليه؟ .. وانا حاسة انو من حقو.. لاني شايفاهو زي اخوي الكبير .. المهم انا بعزو وبريدو من جوة قلبي.. بس ماعندي تجاهو عواطف.. غير انو في مقام اخوي فهمت؟ .. اها لغاية يوم فاجاني ومد لي ورقة مكتوب عليها
(I want you to be my wife in the futuer)
طبعا الكلام ده زي ماعارف معناهو انا عايزك تكوني زوجتي في المستقبل ..
انا قريت الورقة ومسكت منو القلم وبي كل بساطة كتبت ليهو NO
الفصل السادس
طبعا قذافي شال الورقة ومشى .. ماعارفة تاني الحصل ليهو شنو؟ لانو ماقابلني تاني .. وماحصل لقيتو منتظرني في الشارع .. وكان نفسي أسال منو .. لاني بصراحة افتقدتو ليه ماعارفة .. بس مع اللخمة والاستحياء ماسألت .. زي ما حكيت ليك ابوك اقترح انو اقرأ في مصر هناك .. وهناك موجود ابوي بس مافي زول غيرو من ناس بيتنا .. بديت اعمل في اجراءات السفر .. وفي اللخمة بتاعة السفر دي .. ما لاقيت قذافي ولا لاقيت رنا .. رنا الكانت معاي زي ضلي .. فجأة كدا اتلاشت مني .. ماعارفة السبب مني انا.. ولا منها هي .. ولا مننا الاتنين..
المهم الاجراءات خلصت وسافرت القاهرة.. وانا بحاول اختصر ليك الموضوع .. نزلت في القاهرة.. الاصلا انا بعرفها وفي المطار. استقبلني ابوي .. طبعا انا درست الابتدائي هناك .. ولقيت البلد اتطورت من الزمن داك .. يعني سنوات بالعدد .. حاجات كتيرة اختلفت في القاهرة .. مازينا نحن.. الخرطوم بعد خمسين سنة.. زي ماهي الحمد لله ..
اها .. طبعا نزلت مع ابوي.. وكنت مطمنة بي ابوي.. وابوي اصلا بريدني .. ولمن وصلت حسيت بيهو فرح بي .. واصلا الفيلا بتاعتو كبيرة .. وانا عندي قسم خاص وكبير. يعني مرتاحة شديد.. الحمد لله .. وبدأت الاجراءات بتاعة الجامعة .. والتسجيل وغيرو ..
اتقبلت في جامعة شهيرة.. ومعروفة.. وشهادتها قوية خصوصا" في مجالي العايزة ادرسو .. وبدت الدراسة.. واتعرفت على الناس.. وبديت اكون صداقات.. بس مع صداقاتي كنت مثال للطالبة المجتهدة .. وباحثة شديد.. والمكتبة دي بقت بالنسبة لي مرضة .. يعني الزول العايز يكوس لي.. اول شي يمشي المكتبة 90 في المية بكون في المكتبة .. حتى صاحباتي بهظرو معاي بقولو لي فيثاغورث ..
انا كان همي التفوق والتميز .. خصوصا المجال ده.. انا بحبو شديد .. وبديت البرامج في الانظمة .. وفي برنامج اسمو فيشوال بيزك.. ده انا شربتو شراب واكلتو اكل .. هو برنامج عبارة عن منشئ برامج .. بواسطة الاوامر المبرمجة.. المهم ماعايزة ازحمك بالحكاية دي ..
شوف انا كنت شغوفة بي دراستي.. وما باقية على المنهج والمقرر.. ودي الحاجة الخلتني اتفوق واتميز .. اي طالب يدرس للدراسة كانها مفروضة عليهو .. ما حيتفوق ولا ح يتميز.. لازم الدراسة تكون غرامك وهواك .. وعشان تتفوق في المادة المعينة .. لازم تبني بينك وبينها علاقة حب وحنين وشوق .. وده الكان عندي بالضبط بالنسبة للكمبيوتر والشبكات والبرامج .. عشق مبالغ فيهو ..
وده كلو ماخلاني اهمل علاقاتي وصداقاتي .. اصدقائي الاعزاء في الجامعة.. وشلتي المحبوبة بسيطين بالعدد..وماكنت بشارك في الرحلات الطلابيه.. لاني ما بحب جوطة الطلبه.. وحركاتهم البعملوها .. اللعب والضحك .. بحس انها حركات اطفال ما بتليق بطلاب جامعيين..
كانت عندي شله محدودة.. بنشترك في نفس الصفات.. امل ورانيه ورحاب ومروه واحمد وحسن وطارق وايمن .. كنا شله مميزه جدا في كل شي.. انا ورحاب كنا اخوات.. ما صاحبات بس ما بقول حلت محل رنا.. بس كانت زيها في كل شى.. كنت بشوف رنا فيها..
وعندي صداقات طيبة ومقدسة من اولاد كانو نعم الاخوان .. مرات كنا بنمشي رحلات علمية وتعريفية .. واجمل رحلة كانت.. مشينا فيها انقرة .. كانت من اجمل وافيد الرحلات المشيتها في حياتي .. كانت الحياة الدراسية بالنسبة لي متعة وسعادة الحمد لله ..
لغاية هنا حياتي كانت ماشة عادية جدا جدا .. خلصت السنة الاولى .. وبديت الاجازة .. وكانت اجازة ممتعة كلها رحلات ومتعة .. وعشان ما احس بالملل .. دخلت معهد لي اللغة الانجليزية .. وبرضو اتعرفت فيهو على اصدقاء .. كانو عبارة عن تحف وجواهر .. (ناني) مصرية صديقتي العزيزة. وصديق افريقي اسمو (مايكل) ومايكل ده.. كان درس معاي الابتدائية زمان .. ماصدقت لمن لقيتو في المعهد .. وصاحبت استاذتي كانت معاي نعم الصديقة .. استاذة (سو) انجليزية رائعة ..
اها يوم من الايام .. وانا في قمة السعادة والمتعة بي حياتي.. ودراستي .. وابوي.. وكل شي جميل ووردي وعنفوان الشباب ونضارة السعادة .. تحيط بي من كل ناحية .. وتنبع من جواي ..
كان عندنا اسرة سودانية .. مسافرين استراليا.. والاسرة كانت صديقة لاسرتنا .. امهم صديقة امي.. وابوهم صديق ابوي .. ونحن واولادهم بنتعارف شديد .. اها اتقفنا نحن واصحابنا.. نعمل لاسرة دي رحلة بحرية .. وكانت يوم جمعة جميل ورهيب .. والدنيا دي مغيمة وبتسمة زي الجنة ..
لمن كنا راكبين في القارب بتاع الرحلة.. قعد جنبي شاب سوداني.. شكلو ود بلد .. وزول اصيل. انا حسيت بانو الولد ده.. بتربطني بيهو علاقة .. بس هي شنو؟ انا ماعارفة .. وكل مرة بسرق النظر واعاين ليهو .. ممكن يكون اعجاب بي شكلو وشخصيتو.. لكن انا يتخيلي المسألة كانت اكبر من كدا ..
بس فتحة.. خشمو قال لي الجو جميل موش كدا؟
قلت ليهو جدا .. مبالغة عديل ..
قال لي انا مصطفى ..
قلت ليهو مرحب شرفتني يا مصطفى انا وفاء ..
وبدا طوالي يعرف فيني بي نفسو .. قال هو طالب بقرا طب في المانيا.. وجا اجازة لي خالو هنا في القاهرة .. وانا عرفتو بي نفسي .. ومن خلال نظراتو .. يتخيلي شعر بي نفس الاحساس الانا حسيتو .. ومرات اقول يابت هوي بتخيل ليك ساي ..
لمن مستغربة في الاحساس ده .. المهم مصطفى من دون مقدمات ده. طلع ليهو حبة شيكولاتة.. ومداها لي.. قال لي ده عربون صداقة بيني وبين وفاء .. استلمتها منو وانا روحي بترتعد .. واتبسمت ابتسامة خجولة لمن حمراء ..
والونسة بدت .. وشال رقم تلفون البيت .. والرحلة كلها انا اعاين فيهو.. لمن يلاحظ لي بعمل رايحة .. يقعد يعاين لي.. لمن الاحظ ليهو يعمل رايح .. والرحلة صراحة كان عندها طعم مختلف.. بي مصطفى .. انتهت الرحلة.. ومشينا .. وصورة مصطفى طول الليل قدام عيوني.. لو غمضت ولو فتحت .. وكنت خاتة انو ده اللقاء الاول والاخير.. لانو اصلا ما تفقنا على لقاء تاني .. بس ياها الونسة الكانت في القارب ديك .. اها بكرة الصباح زي الساعة سبعة .. تلفون البيت دقة .. وابوي رفع السماعة .. وكان ده مصطفى .. سلم على ابوي وعرفو بي نفسه ..
وقال ليهو ممكن اكلم وفاء؟ .. ابوي نده على ياوفاء ياوفاء. تلفون علشانك .. انا جيت وماعارفة العايزني منو .. ونسيت انو اديت مصطفى رقم البيت .. وما كنت متخيلة انو ح يتصل .. رفعت السماعة لمن سمعت ليك صوت مصطفى .. قلبي قعد يضرب زي قلب الحمامة ..
قلت ليهو الو..
قال لي .الو ياوفاء كيف؟ صباح الخير .. والله كاني ماشفتك امبارح.. كيف اصبحتي وصحتك؟ ان شاء الله الرحلة عجبتك؟.
وانا طبعا اتبكمت التقول بالله خشمي ده لصقوهو بي صباع امير .. وهو بقى يقول لي الو ياوفاء .. انتي سامعاني؟ ..
بي اخر قوة عندي.. قدرت ارد ليهو قلت ليهو ايوة ايوة .. سامعاك .. كيفك انت؟ ..
واتبادلنا كلمات المجامله .. وعبر عن اعجابو بي شخصيتي.. بي طريقة جميلة ومهذبة لدرجة بعيدة. وانا عبرت ليهو عن شخصيتو بس لكن ماجبت حاجة من عندي .. ياهو بس برد في كلامو.. انت برضو .. وانا برضو والله ..
قال لي الليلة برنامجك شنو؟ قلت ليهو ماعندي برنامج.. ياهو النوم والجهاز .. قال لي والله انا عندي اوراق كدا ساكيها .. ومابعرف البلد كويس .. عايزك تمشي تحومي معاي .. اهو برنامج وتكسري الملل رايك شنو؟
قلت ليهو خير ان اشاء الله.. نتلاقى الساعة كم؟ ووين؟ .. قام حدد لي الزمان والمكان .. ومشيت لاقيتو .. ومشينا فعلا من وزارة لي وزارة .. ومن مكتب لي مكتب .. كانت المشاوير كلها ونسة وضحك.. ولعب وتعليقات .. مصطفى كان شخصية مرحة.. ولذيذ لي درجة .. وانا كنت مبسوطة معاهو شديد معاهو ..
والله انا لمن رجعتا البيت بالمساء.. بالفرحة ما قدرت اكل ولا اشرب ولانوم .. ومامصدقة روحي اني كنت مع الزول ده .. مصطفى .. وجاهة.. وقوام .. واخلاق وظرافة .. وخفة دم .. نفس الشخصية البحلم بيها في حياتي ..
لمن جيت راجعة البيت .. في فرحة تاني كانت راجياني في البيت .. ابوي قال لي .. ناس امك قالو ماقدرو يقعدو في السودان .. ح يجو في الايام دي ان شاء الله .. انا بقيت ماقادرة احتمل الفرحات المتتالية علي.. حاسة قلبي ح يقيف ..
بس طبعا كان نفسي انطط قدام ابوي.. بي فرحتي بي مصطفى .. لكن ماقادرة.. لمن جا خبر ناس امي .. لقيت سبب انطط بيهو .. بقيت انطط وابوي يعاين لي ويتبسم .. ويقول لي باقي ليك هبشة واحدة ياوفاء وتلصقي.. اصلك مابتكبري ياها وفاء الشافعة ..
وانا ولا شغالة بيهو.. فعلا زي الشافعة الصغيرة.. هايجة .. وقمت ليك على البيت دة وعملت فيهو عمايل
وخليتو ليك جنة بس.. عشان لمن ناس امي يجو يلقوهو مريح ومايحتاجو يدخلو ابرة في خيط ..
كم يوم ناس امي وصلو .. وملو مصر بهجة.. والدنيا كلها نورت بي نورهم .. امي واخواتي التلاتة.. واخوي الصغير .. انا اكبر واحدة في البيت ..
وخالدة دي اصغر مني طوالي .. ويسرا ومعزة واحمد ورا بعض ..
المهم انا فرحت انو ربنا جمع شملنا.. وانا كدا بقرا بي مرزاج.. امي وابوي .. واخواني جنبي تاني عايزة شنو؟
واللقاءات بيني وبين مصطفى اتكررت.. يوم ورا يوم .. وانا في قمة فرحي بي حب حياتي .. وكنت بتمنى منو ينطق .. يقول حاجة .. بس يوم انا وهو قاعدين كدا.. في مكان عام.. بنشرب عصير عاين لي كدا وقال لي .. وفاء؟
قلت ليهو نعم يامصطفى؟
قال لي انا بحبك ..ّّّ!!!
انا قلبي قرب يتلب يجي طالع بي خشمي .. وقلت ليهو وانا كمان يامصطفى ..
قال لي وعايزك تكوني حياتي واقضي معاك باقي عمري؟
قلت ليهو وانا كمان يا مصطفى ..
قال لي يعني موافقة؟؟ قلت ليهو جداجدا.. وبي كل سعادة ياروحي ..
مصطفى ظهرت عليهو فرحة غريبة ممزوجة بي قلق..
بس في حاجة في شخصية مصطفى انا مامريحاني .. ماقادرة افهمها .. وهي شنو؟ انا ماعارفة ..
المهم حاولت اتجاهل الاحساس السلبي.. واعتبرتها وسوسة وبس وشكوك ماعندها اساس من الصحة ..
مصطفى كل يوم بثبت لي انو هو بحبني بي صدق.. وتفاني مامسبوق ..
وبقى يجي البيت.. واتعرف بي ناس البيت.. ولمن انا وافقت عليهو.. جاء اتكلم مع امي اول .. عشان تطرح الكلام لابوي بي طريقتها ..
بس انا وامي كان عندنا راي مختلف.. وانا اتشاورتا معاهوفيهو .. واتفقنا عليهو .. انو مانبدأ خطوة زي دي الا بعد التخرج .. هو شكلو ارتاح جدا للاقتراح ده.
يوم ناداني قال لي انا عايزك ضروري نتلاقى في الحتة الفلانية
وقعد قدامي .. وعايز يقول لي كلام .. وخايف ومرتبك .. وانا بقيت متوترة .. ياربي مصطفى ده عايز يقول شنو؟ .. وبقى يقول لي والله انا عايز منك حاجة.. وخايفك تفهميني غلط.. وماعارف اقولا ليك بي ياتو طريقة .. قلت ليهو قول يا مصطفى .. انا سامعاك ..
لحظة يا الفاتح .. اشوف ناس خالدة ديل مشو على وين .. واجي اكمل ليك ..
الفصل السابع
مشت تفتش لي ناس خالدة .. وما اتأخرت كتير .. جات قالت ليهو خلاص لقيتهن .. متدسيات بي جاي ياكلن في الاسكريم .. اها اواصل ليك .. نحن واقفين وين؟ قال ليها في حتة انو قال ليك انا عايز منك حاجة.. وخايفك تفهميني غلط.. وماعارف اقولا ليك بي ياتو طريقة.. قالت ليهو ايواا بس.
يلا طبعا انا قلت ليهو قول يا مصطفى انا سامعاك .. قال لي والله يا وفاء انا طبعا"كنت مشتاق لي خالي شديد .. وصرفت الوراي والقدامي .. عشان اجيهو واقضي معاهو الاجازة.. على حسب كلامو.. قال لي تعال وماعندك مشكلة .. وطبعا خالي وضعو كويس شديد .. اها هسي انقطعت شديد .. حق التذكرة ماعندي .. وعلي ديون بس ماكتيرة .. واحد صاحبي واحد قريبنا .. قلت ليهم بس خالي يديني واديكم .. سددت لي صاحبي .. ومافضل عندي ولاقرش .. وهسي لمن طلبت من خالي.. قال لي ماعندي قروش .. انت وكت ماعندك الجابك شنو؟ .. كمان اجازة لي زول مفلس؟؟ ..
وداير تجي ترمي حمولك علي؟ .. عشان جيتني زيارة يعني؟ معليش اضرب لاخوك .. يرسل ليك انا ماعندي ..
ولمن رسلت لاخوي.. لقيت اخوي مطلوب وعندو مواعيد شيك .. والله محتار حيرة شديدة .. لو لقيت زول يديني .. او ممكن تتديني من ابوك .. على ضماني وانا والله برجعهم ليك .. قلت ليهو يامصطفى حرام عليك.. تقول كلام زي .. ده ده انا موش واثقة فيك وبس .. انا بحبك .. والحب لازم يكون مبني على الثقة .. فمافي داعي تقول كلام زي ده .. بعدين اريحك انا شديد؟ .. انا محوشة لي قرشين حلوين .. بديك تحل ديونك.. وتقطع تذكرتك في النهاية نحن بقينا حاجة واحدة .. ومشكلتك هي مشكلتي ..
وماتشيل هم .. هسي ده كل الكلام العايز تقولو لي ؟؟ خوفتني يامصطفى.. طيرت قلبي الله يسامحك .. المهم الحمد لله القروش الكانت عندي سددت ليهو الدين.. وقطعت ليهو التذكرة وفضل معاهو مصاريف.. وانا فرحت شديد انو .. اتلقى عندي البحل بيهو مشكلة مصطفى ..
مصطفى سافر المانيا ووعدني انو نتواصل عبر النت .. مصطفى سافر وخلا لي الدنيا دي تشبه الشاي السادة بدون سكر .. واسوء من كدا بكتير .. بقيت عايشة تايهة وفاقداهو .. وكل ما اجي بي حتة كنا فيها انا ومصطفى .. قلبي يوجعني وعيوني يزرفن .. اول ما وصل اداني خبر انو وصل ..
واتكلمنا بالنت مسافة .. وعبرنا عن الشوق والفرقة .. وانا بكيت وهو بكى .. وبقينا متواصلين بالنت .. والتواصل بينا دايما بكون بعد المغرب .. لانو بكون في السكن .. المهم وصل ونزل السنة الجديدة وامورو مشت تمام ..
وكان فرحان ومرتاح .. وكل مرة يقول لي والله انا ياوفاء لو مالقيتك ماعارف كنت ح اعمل شنو.. انتي نعمة نزلت لي من السماء.. انتي اصيلة وبت رجال انتي كريمة ووو المهم ..
وبقينا متواصلين يوميا .. اصلا ما انقطع مني .. وما حصل فقدتو .. يصبح علي ويمسي علي.. كانت اجمل ايام حياتي علاقتي بي مصطفى ..
يوم قال لي والله ياوفاء انا خايف من حاجة واحدة .. الفارق الاجتماعي البين اسرتك وبين اسرتي .. نحن ناس على قدر حالنا .. لكن انتو ناس برجوازيين .. ووضعكم فوق .. ونحن تحت كتير ومافي اي مناسبة .. الكلام ده انا خايف منو .. خوف ما تتصوريهو .. قلت ليهو يا مصطفى ديل الناس الجهلة.. البنظرو لي حاجات زي دي.. لا انا ولا اسرتي بالنسبة لينا دي مامشكلة.. اهم حاجة الاخلاق والسلوكيات والتفاهم بين الناس والوعي .. الماديات دي عمرها ماكانت مقياس بالنسبة لينا .. واتكلمنا كتير في النهاية اقتنع غايتو وتاني بقى مابجيب السيرة دي ..
باختصار انا ومصطفى كل اليوم البينا بزيد وبكبر.. وخصوصا" انا اتعلقت بيهو .. وشفت فيهو حلم حياتي .. وفعلا انا عشت جزء كبير من حلمي في علاقتي وتواصلي مع مصطفى .. مصطفى انا كنت لمن اقول اسمو برتعش من راسي لي كرعيني .. ولو في زول نادي ليهو زول اسمو مصطفى .. انا قلبي فررر يفرني ..
المهم انا ومصطفى اتفقنا على كل شي.. وكنا متفاهمين ورتبنا امورنا وقلنا بس ننتهي من دراستنا.. ونتم موضوعنا واتفقنا على كدا ..
بعد خلصت سنوات الجامعة .. وانا اتخرجت بي درجة كويسة شديد .. اهلي قررو يمشو السودان نهائيا".. وخلاص ابوي عزل من مصر عزل نهائي .. ونوينا السفر .. انا طوالي كلمت مصطفى قلت ليهو ح نرحل السودان نهائيا" .. وكنت خايفة من ردة فعلو في الحاجة دي .. لكن ارتاح شديد للموضوع ..
وقال لي تمام انتي لمن تمشي السودان طوالي اعملي الخدمة .. وخليك جاهزة .. انا اول ما اجي ح اتم الموضوع .. وينتم املنا وتتحقق امانينا .. بدينا نودع في اصحابنا .. الفي مصر .. واتفقو يعملو لينا مفاجأة ليلة وداع .. عملو لينا حفلة ما حصلت.. وكانت ليلة عالقة في الذاكرة .. الاسر السودانية الفي القاهرة اسر جميلة ومترابطة لي درجة كبيرة ..
غايتو ده كان في الوقت داك لكن هسي ماعارفة .. المهم جاء يوم السفر.. وحقبنا عفشنا وقمنا وابوي اتخلص من اي حاجة بتخصو في القاهرة .. جينا الخرطوم وانا كنت بقول كلو لي خير مادام انا عندي مصطفى .. القاهرة والخرطوم عندي واحد ..
ومصطفى مازال متواصل معاي .. واول ما استقرينا في بيتنا والحمد لله .. انا بديت في الخدمة الوطنية .. ووثقت شهااتي وجهزت كل اوراقي.. وظبطت اموري .. وخلصت الخدمة الوطنية .. والمفروض مصطفى يرجع السودان بعد شهرين.. او تلاتة بالكتير .. .. وانا ما بين رجوعي للسودان ونهاية الخدمة او رجوع مصطفى.. اظن اتقدمو لي اكتر من خمسة عرسان .. وضعهم احسن من مصطفى بي كتير .. بس اي زول برفضو بدون مفاهمة .. لانو مصطفى بالنسبة لي بقى حياتي واكسجين روحي البتنفسو ..
بعد انتهيت من الخدمة .. طوالي في شركة حقة اصحاب ابوي استوعبويني بدون مقدمات .. وبديت شغل .. وكنت نشيطة وجادة في شغلي وشاطرة بطريقة اذهلت كبار المهندسين والمبرمجين .. وادوني علاوة في اقل من شهرين .. وحوافز .. وصممت برنامج خرافي في اول ايام شغلي .. كان حديث الشركة .. من الصباح اشيل لابتوبي.. وامشي على الشركة اشتغل لمن اليوم ينتهي.. بجي راجعة البيت وشايلة لابتوبي .. واقعد في البيت اشتغل .. وكنت مجاملة وبشتغل في البيت زي الدربكين اصلا مابحب الكسل والخمالة .. حتى امي بتقول لي انتي بتحبي الشقاوة زي عيونك ..
وانا فعلا" طبعي بمل من الفراغ والراحة .. لو ارتحت احتمال اموت بالملل ..
لابتوبي فيهو برامجي .. وفيهو كل معلوماتي الخاصة والعامة .. وصوري مع مصطفى في القاهرة واسراري كلها .. مستحيل اخليهو وراي في البيت ولا في الشركة .. وانا عاملة فيهو خامات بتاعة برامج لي شركات ومؤسسات ومصانع مخلياها جاهزة لاي طلبية .... بي ميات الملايين.. يعني لو زول سرق لابتوبي بغنى لا جنى الجنى ..
عشان كدا مابخليهو وراي وخايفة عليهو زي التقول جناي. زي ماقلت ليك انا انسانة هميمة وبحب الخدمة والنشاط .حتى لو مشيت ضيفة عندناس بقوم اخدم واستلم الشغل وفي المناسبات اي زول بحس اني انا من ناس المناسبة .. حتى لو جيراني او اصدقائي او معارف ساي ان اشاء الله ..
يوم مشيت اقيل عند ناس خالتي .. جيت من الشغل عليهم طوالي واتصلت على امي .. قلت ليها انا ح اقيل مع ناس خالتي هدى .. .. بقعد معاهم وبجي البيت المساء.. امي قالت لي خير ..
كنت حاسة بي الم في يدي الشمال .. من الكتف ولي تحت .. شكيت لي خالتي.. قالت لي ده يكون من شيل شنطة اللابتوب اللاباها 24 ساعة دي .. وقلت ليها والله الالم ده شديد يا خالتو.. مامن الشنطة ولاشي .. يدي كانها بتقصص .. قالت لي قولي بسم الله.. وابلعي ليك بندول ونومي .. وانا كل ما احاول اتناسى الالم .. الالم ماشي زايد بي سرعة جنونية .. قلت ليها ياخالتو انا ماشة البيت انا تعبانة .قالت لي مابخليك تمشي بي حالتك دي .. لمن اصريت عليها قالت لي خلاص امشي.. بس انا غلبني اقوم من مكاني .. من الالم.. لمن بقيت ابكي منو ..
بس لمن شفت خالتي متجرسة معاي.. حاولت اكتم الالم عشان ما اقلق بيهم .. ولمن جاء المساء الالم برضو ماشي زايد .. بلعت بندول ومافي فايدة .. وماعايزة اخد مسكن مابحبو .. قلت احتمال يروح مني .. وبيته معاهم وحاولت اكون عادية لغاية ما الناس ديل نامو .. وانا بالليل الالم وصل معاي درجة بقيت اتقلب في السرير زي القارصني دبيب ..
حتى شكيت انو اكون ملدوغة وانا ماجايبة خبر .. بالليل ماقدرت انوم كلو كلو .. والصباح صحيت زي العيانة لي شهر .. وشي شاحب وعيوني مغورقة .. وحالتي مابتتوصف .. خالتي لمن شافتني اتخلعت.. وقالت لي سجمي ياوفاء؟ مالك انتي بقيتي كدي في ساعات .. الحصل شنو؟ الالم لسة معاك؟
قلت ليها والله ياخالتي ماقدرت انوم .. خالتي قعدت تدلك لي في يدي واكتافي .. وانا بحس بي طعين كدا غريب .. زي مبادي الذبحة .. قلت ليها ياخالتي تكون دي مبادي ذبحة ؟.. قالت لي يابت قولي بسم الله انتي مالك كدي بتتمني في الشي الكعب .. انتي تعبانة ومرهقة بس.. لازم تاخدي ليك كم يوم اجازة من الشغل .. زي الساعة 9 كدا.. الالم خف بس حاسة بي نفسي تعبانة ومرهقة وحيلي ميت .. اتصل علي المهندس.. قال لي وين انتي يابت؟ ما من عوايدك تتاخري اصلا" .. انا بضرب بيك المثل في النظام والانضباط .. قلت ليهو والله تعبانة شوية ..
قال لي يابت بطلي الدلع ارح نحن في انتظارك في شغل مابتعرفي ليهو الا انتي ..
الفصل الثامن
طبعا زي ماحكيت ليك .. انا نقطة ضعفي الشغل .. لمن المهندس قال لي كدا .. طوالي انتفضت.. وقلت ليهو كويس انا جاية .. خالتي قالت لي يابت .. قولي بسم الله كيف تمشي بي حالتك دي .. ناس الشركة براهم لو شافوك بي حالتك دي.. ح يعذروك .. قلت ليها لالا بقدر الحمد لله الالم خف .. لكن برضو بقوم علي من فترة لي فترة.. ما ممكن يهدأ ساعتين ورا بعض .. المهم. مشيت الشركة.. ووصلت بي اخر نفس.. تعب وخمول وارهاق.. اصلو ماتتصورو .. لكن محتملة الحكاية دي ..
والمهندسين الفي الشركة.. شايفو الحالة العلي .. قالو لي خلاص امشي .. واخدت اجازة مرضية .. ومشيت البيت بدري .. طبعا امي لمن شافتني اتخلعت .. ايوة انا امبارح قلت ليها تعبانة .. عندي وجع يدي .. لكن ماكانت متصورة الحكاية قدر ده .. امي انزعحت من حالتي .. واترميت على السرير بي اخر نفس .. وبقيت بتألم من يدي وكتفي .. وصدري من قدام .. ضهري من وراء.. كلو الم مع بعض.. متزامن مع بعض.. مزامنة سخيفة ..
لمن جاء المساء.. الالم شد علي شديد.. نفس المواعيد الشد علي فيها امبارح .. امي قالت لي لازم نمشي الدكتور .. ورسلت لي امجاد .. جابوها لي جنب الباب .. وطلعنا بس ماعارفين نمشي لياتو دكتور .. ولاعارفين ده شنو.. وكنا بنتكلم ونتسأءل. بتاع الامجاد قال لينا في مستوصف فتحوهو جديد في الشارع الفلاني ..
والناس بشكرو فيهو وفي الدكاترة الفيهو .. شغلو كلو جديد وحديث .. ودكاترتو مستويات عالية .. قلنا ليهو خلاص ودينا ليهو .. مشينا دخلنا المستوصف .. وفعلا كان تحفة من الجمال .. والاستقبال ذاتو حكاية .. المهم سألنا البت القاعدة في الاستقبال.. وحكيت ليها .. وقلت ليها ماعارفين نقابل ياتو دكتور .. قالت لينا في جراح هنا اسمو محمد ..
زول ماشاء الله .. هو براهو بوريك تمشي لياتو حتة.. ويصنف ليك حالتك .. يهودا جاي ماشي علينا .. وقعدت تنادي فيهو يا دكتور محمد يادكتور محمد .. جاء ماشي علينا .. زول قيافة ونضيف.. ووشو صباح خير.. اول ما تشوفو كدا تطمئن ليهو ماشاء الله ..
قالت ليهو حاصل حاصل .. قال ليها خلاص اعملي ليها اجراءاتها.. وخليها تدخل لي.. عملت لي اجراءاتي .. اللهيا دفع الرسوم.. وكتبتني في دفتر. وعملت لي كرت وانا بعاين .. قالت ليهو هاك خشي لي الدكتور .. شلت الورقة دخلت للدكتور.. معاي امي .. وبدأ يسأل فيني الاسئلة الروتينة .. بتحسي بشنو؟
قلت ليهو بحس بي الم هنا وهنا .. قال لي طيب من متين وريتو ..
قال لي في حاجة ضربتك في الثدي الشمال ده؟ قلت ليهو ابدا ..
قال لي حاسة فيهو بي اي ورم؟
قلت ليهو ابدا بس الم يادكتور في كل المنطقة ..
قال حصل جاك كيس دهني في الثدي؟ قلت ليهو ابدا ..
قال لي هاكي امشي اعملي لي الصور دي.. والفحوصات دي .. وتعالي .. وانا ح اكتب ليك رقم دكتور اسعد.. اخصائي الأشعة زول ممتاز.. وانا بثق في شلو شديد.. بكرة مشيت عملتا صور تلاتة تقريبا .. وفحوصات كاملة للبول والدم وهلم جرا يومنا داك كلو راح في الفحوصات ..
ورجعنا لي دكتور محمد .. عشان يشوف النتايج .. شلناها وديناها ليهو .. قال لي لازم هسي نشيل عينة من الثدي. بي عملية بسيطة وبنج موضعي ..
انا متأكدة انو ما ح يلقى حاجة.. لانو ماعندي الاعراض الانا بعرفها .. ولا عندي ورم.. ولا اي شي .. قلت ليهو عينة لشنو يادكتور؟ مافي ورم ..
قال لي عندك خراج دافن بي جوة.. بعدين في اورام بتكون خفية .. عشان نطمن ما اكتر .. المهم انا لاني تعبانة .. ولاني وثقت فيهو وفي كلامو .. سلمتو نفسي بكل طمأنينة ..
وعمل العملية بي بنج موضعي واخد العينة .. وطلعنا قال تابعو معاي .. كان الموضوع عادي .. وما اديناهو حجم كبير .. لاني كتير بسمع عملية الخراج او الكيس الدهني دي حاجة عادية .. عملية بالبنج الموضعي .. وعمل لي عملية فعلا بسيطة وشال عينة ..
المهم عملنا العملية .. ومشينا البيت.. في البيت بدأ الجرح مكان العملية دي ينزف لغاية بكرة .. واتصلت علي الدكتور .. قال لينا في عيادة اسنان.. في الحتة الفلانية .. حقة دكتور فلان تعالو لي فيها .. انا موجود هناك.. لانو المستشفى الشغال فيهو بعيد مننا شوية ..
مشينا ليهو عشان يغير للجرح.. وقال ده موضوع بسيط .. ومافيهو مشكلة بس غيرو كل يوم .. وبدأت رحلتي مع النزيف النازل من ثدي .. والغيار اليومي .. وحكاية ماتتصورها .. لمدة شهر .. انا بعاني من الجرح والنزيف .. شهر كامل والله يا الفاتح .. وانا ماعارفة الدكتور بعمل في شنو في مدة الشهر ده .. اتضح لي في النهاية انو الزول ده في الشهر كان بعمل في شنو؟ اصبر احكي ليك ..
بعد كملت شهر بالضبط اتصل علي .. قال لي جيبي الاوراق العندك وتعالي لي في المستوصف .. المغرب ضربت حجزت .. ومشينا ليهو انا وامي .. لقيناهو شايل فايل في يدو.. وشكلو متوتر وخايف من شنو ماعارفة. سلمنا عليهو وقعدنا .. وبدأ يتكلم معانا نظام دردشة كدا .. نظام تهدئة للنفسيات ولاشنو ماعارفة .. المهم شال ورقي وقعد يقلب فيهو .. وقال لي امشي عليك الله نادي لي دكتور محمود .. قلت ليهو دكتور محمود مابعرفو انا يادكتور .. قال لي اسألي منه بت الاستقبال .. اتاريهو داير يوزعني .. عشان يقول لامي كلام .. انا طلعت لي بت الاستقبال..
وسألتها من دكتور محمود .. قالت منو البسأل منو؟
قلت ليها عايزو دكتور محمد .. قالت لي دكتور محمود الليلة ماشغال.. .. ومحمد عارف الكلام ده .. ارجعي ليهو قولي ليهو قالو الليلة ماشغال ..
انا اصلا قبل اطلع كنت شاكة انو عايز يوزعني.. المهم جيت راجعة بسرعه.. لقيتو هو خاتي يديهو في وشو .. وشكلو مهموم ومغموم .. وامي تبكي..!! انا في اللحظة ماحسيت بأي دهشه .. قلت ليهو خير ان شاء الله في شنو؟؟
قال لي مافي حاجه... في اللحظه دي امي زاد بكاها ..
قعدت في الكرسي.. وقلت ليهو اسمعني يادكتور.. ايا كان الحاصل.. ارجوك كون امين .. وصادق معاي.. وريني في شنو.. لحدي اللحظه دي ماكان عندي اي توقع للحاصل .. قال لي خلاص بعد تمشي البيت.. امك ح توريك .. وضروري بكره تتصلي علي ..
قلت ليهو لا انت الدكتور.. وانت اللي ح توريني .. الحاصل شنو؟.. بعدين انا زوله كبيره.. ايا كان اللي ح تقولو لي .. اكيد ح استوعبو .. سكت شويه... والله في سكتتو دي.. انا ما كنت حاسه بي اي شي.. يعني لا دهشه ولا خوف ..
كنت زي زول شالو منو كل الاحاسيس.. وخلوهو جسد بدون روح... رفع راسو كدا وقال لي: انا كنت شاكي في حاجة .. بس للاسف طلعت النتيجه زي ما توقعت ..
ورم خبيث في الثدي.. ولابد من استئصاله.. نستاصل الثدي الشمال بالكامل.. و بي اسرع وقت ..
قبل ما المرض ينتشر في جسمك .. ويصعب علينا تاني التحكم فيهو .. ومفروض تقرري بسرعه .. لانو اي تأخير ما في مصلحتك... يعني في اقل من اسبوع ..
انا والله سمعت الخبر .. وكأني ما سمعت حاجه.. فقدت حتي النطق... اللجمتني الدهشه .. حسيت بي انو كل حواسي فصلت كهربا .. واضني صنن .. وعيوني ضلمن .. وحسيت بي الغرفة دي لافة بي زي لعبة الاكواب الراقصة القدامك دي ..
وحسيت بي طمام .. ورجلي مافي .. وبديت اجمع في قوتي.. عشان مايغمى علي ..
قلت ليهو طيب.. ممكن العمليه تتعمل متين؟ .. قال بعد بكرة.. بس اذا قررتي لازم بكره من الصباح تجيني في المستشفي.. عشان في بعض التحضيرات .. قلت خلاص انا قررت اعمل العمليه بعد بكره .. وامي دي بقت ما طبيعية .. ماقدرت تتكلم ولاكلمة.. بقت زي التايهة كدا .. وطلعنا من الدكتور .. وركبنا وساكتين وانا حاسة بي احساس قدر ما اتكلم ما بقدر اوصفو ليك .. بي الجد حاسة بانو احاسيسي مفقودة. وكاني فاقدة الذاكرة.. وماعارفة انا وين؟ وبحاول اجمع عشان اشوف انا واعية ولا في غيبوبة.. او في حلم اوشي زي ده .. زمان كنت بحلم احلام مخيفة..
لمن اصحى من النوم .. والقاهو حلم بفرح ..
اتمنيت اليوم داك اكون انا بحلم .. عشان اصحى من الكابوس ده .. لكن للاسف كانت حقيقة ماكان حلم ..
ولله المسافة لي بيتنا دي.. انا شفتها زي الزول الماشي عشرة سنوات. في مشاهد لي كابوس لاليهو اول ولا اخر ..
وصلنا البيت.. اول ما فتحولينا الباب.. ودخلنا انا وقعت جمب الباب .. واغمي علي وتاني ماحسيت بي حاجة .. صحيت لقيت نفسي في السرير واخواني وامي وابوي حولي وببكو زي القدامهم جنازة .. انا انفجرت بي نوبة بكاء.. ما أقدر اوصفها ليك.. وقمت دخلت منهم في غرفتي.. وقفلتها علي .وقعدو يدقدقو لي في الباب.. قلت ليهم انا عايز اكون براي.. قعدت بكيت بكيت .. بكا ماحصل بكيت زيو في حياتي .. واستعدت شريط حياتي الماضية .ومستقبل حياتي.. وامنياتي واحلامي .. ومصطفى. والاسرة الكنت متمنياها وبحلم بيها .. (ما اضعفك يا انسان) ..
مافي زول ممكن يعرف قيمة الدنيا شنو .. الا يضوق احساسي في اليوم ده .. بكيت من الساعة 10 ونص لغاية الساعة 2 صباحا .. واخواني وابوي وامي قاعدين قدام باب غرفتي في الارض .. اتشجعت ومسحت دموعي.. وحاولت اشد حيلي شوية .. وقمت فتحت الباب وطلعت ليهم برة .. قلت ليهو انا كويسة .. وعايزة انوم .. امشو نومو لانو بكرة عندنا اجراءات .. في اللحظة حاولو يتكلمو معاي في قرار العملية .. وانو ما نعملها هنا .. ابوي قال لي انا بحجز ليك في اقرب رحلة للقاهرة ونمشي .. نعمل العملية هناك .. بس انا اصريت وقلت ليهو .. الدكتور ماجاب حاجة من عندو ..
مادام انو الموضوع المفروض نستعجل ليهو .. ابوي قال لي نحن ممكن نصل القاهرة قبل الاسبوع .. قلت يا ابوي اجراءات السفر للعلاج .. فيها تعقيد اكتر .. وتجهيز الاوراق للموضوع ده بياخد وكت .. انا ماعايزة اجازف .. مادام انو انا في خطر احسن اعمل العملية وخلاص .. ابوي حاول يتناقش معاي انو مانستعجل .. لانو الفحوصات كانت احادية ومستعجلة .. بس انا اقنعته بي كلام الدكتور .. في النهاية ابوي اقتنع على مضض .. انا كنت في حالة نفسية سئية .. وماكان عندي قدرة للنقاش في المواضيع .. قلت ليهو يا ابوي انا ح اعمل العملية وخلاص ..
اقنعتهم ومشو نامو.. والحقيقة اعتقد انو مافي زول منهم نام.. لانو كان واضح على وشوشهم الصباح التعب والسهر وما في اثر لي نوم .. الصباح ده لمن طلع انا كنت حاسة بي انو الشمس غريبة .. والدنيا غريبة وبقيت اعاين للسماء .. كأني اول مرة اشوفو في حياتي .. وبقيت بعاين للحاجات الحولي .. واعاين لي يديني واقلب فيهم كدا .. زي الكأني بودع في روحي .. عمري ماحسيت احساس زي .. وان شاء الله مافي زول مسلم يحسو .. الليلة نحن ماشين نعمل التجهيزات لعملية استصال ثدي الشمال .. كل حياتي عايشة وانا ماحصل ودعت جزء من جسمي .. وقطعة من روحي ..
اتحسستو كدا بيدي.. ودموعي ديل كبن زي موية الشاي .. في وشي .. اول طلب طلبتو من امي وابوي.. انو مافي زول يعرف الحاجة دي .. الا خيلاني وخالاتي .. لانهم هم البهمهم وبهموني.. ومنعتهم يكلمو حبوبتي.. لانها عيانة وبتحبني لدرجة الجنون.. لو سمعت بي حاجة زي دي احتمال تموت .. الساعة 8 صباحا" كنا في المستشفى ..
الفصل التاسع
دخلت في الدوامة بتاعة الاجراءات.. والفحوصات .. والتاكد من اللياقة الطبية للعملية. ودي كانت حرب نفسية اكتر من العملية ذاتها.. كتلوك ولاجوك جوك. والاجراءات شغالة .. انا انفصلت عن العالم الحارجي.. وبقيت داخلة في دوامة تفكير.. طبعا نسيت اقول ليك انو مصطفى متابع معاي.. بس لغاية الان ما وريتو بالنتيجة الظهرت لي اول امبارح .. وماعندو فكرة عن الحصل لي .. لكن عارف انو عندي الم في يدي.. وكتفي وانا ماحاولت ازعجو بالشكاوي .. بس الليلة اتصلت عليهو .. وكلمتو بالحاصل .. وقفلت منه التلفون سريع .. عشان عارفة انو ح يتجرس ..
انا تاني ما اهتميت بي حاجة.. وانفصلت تماما عن العالم.. وبقيت عايشة عزلة نفسية غريبة .. وانا قاعدة براي والكل كان في حركة دايمة مع الاجراءات ..
مسكت ورقة وقلم وكتبت وصيتي .. لي اخوي الوحيد.. الى اخي العزيز اسامة.. كنت متمنية اشوفك وانت دكتور.. لازم تحقق رغبتك انت حلمنا جميعا واملنا فيك كبير... لا تخيب ظني فيك. كن كما عهدناك.. دائما متفوقا وقدوه لمن حولك.. حافظ علي
نفسك.. تمسك بربك جيدا.. لا تنسي تحصينك اليومي.. وبرنامجك لحفظ القرآن... حين يأتيك نبأ وفاتي كن شجاعا... سأكون سعيده جدا بتفوقك ونجاحك عايزاك تكون دكتور وتساعد المرضى وماتنسى ناس السرطان .. ديل ناس محتاجين وقفة .. مافي زول حاسي بيهم.. الا زول مر بي تجربتهم .. اسامة ياحبيبي اجتهد وارفع راس ابوك وخلي امك تفخر بيك .. دعواتك لي بالرحمه والمغفره... احبك كثيرا ...
اختك وفاء ..
وكتبت وصية انو مايبكو علي.. ويستغفرو لي .. ويعملو لي صدقة جارية في مستشفى الذرة.. انا كنت مقصرة في ربنا كتير.. الا ربنا يلطف علي بي رحمتو ..
ووصيت انو ينتهي العزاء بمراسم الدفن .. وفجأه قطع خالي خلوتي سلم علي بصمت تام دون اي سؤال او استفسار.. وانتهت الاجراءات ومشينا البيت
البيت كان مليان.. خالاتي وبناتهم الكبار فقط وخيلاني .. ح تقول لي وين اعمامك من الموضوع؟... اعمامي وعماتي هم غير موجودين بالنسبة لينا.. ودي قصص طويلة مافي داعي اسردها ليك هسي .. المهم انا مابهمهم كتير.. والخبر ده ممكن يخليهم يشمئزوا ..
طلبت انو ما يكلموهم.. اصلي ما بحب اشوف نظرة الرأفه المصطنعة في عيون الناس .. او بمعني ادق نظرة الاشمئزاز ..
حتى الناس العاديين.. كأن اي زول ح اسلم عليو ح اعديهو... وطبعا نفسيا الحاجه ح تتعبني شديد.. مهما كنت شجاعه.. دخلت البيت سلمت عليهم.. وتاني ما اتكلمت .وقامو كلهم مشوا بيوتهم..
رجعنا المساء المستشفي.. لاني مفروض ابات في المسنشفي.. مشو معاي امي وابوي واختي خالدة دي اصغر مني... عدي علينا الليل كأطول ليل في الحياة .. صمت في كل شي حولي.. امي ماسكه مصحف.. وابوي برضو واختي... انا صليت وسبحت.. ونمت طوالي.. الساعه 7 صباحا الكل كان حضورا في المستشفي حتي اصحاب ابوي وزوجاتهم.. ناس بحبهم شديد.. وبثق في محافظتهم علي سري... ما سلمت علي زول او بمعني اصح.. انا ما كنت شايفه الا الطريق الانا ماشه فيهو.. كان مفروض ادخل العمليه 10 صباحا... كنت في حالة انفصال تام عن العالم ..
دخلت غرفت انتظار العمليات.. كانت غرفه طويله مفصله بحواجز لونها اخضر .. محتوياتها كرتونيه تحوي ما تحتاجه داخل العمليه من شاش ودربات واشياء اخري.. ماحاولت اشوفها .. السرير مجلد باللون الاخضر.. وانا عاريه سوي من مريلة.. العمليات واللهي برضها لونها اخضر ..... يا سبحان الله.. كانت الغرفه هاديه.. وانا براي ماسامعه اي صوت.. وما عارفه بالضبط الحاصل بره شنو.. الباب مقفول وما عندي اي طريقه للحركة او الكلام.. كنت مره ارقد في السرير.. ومره اقعد .. حتي الزمن بقيت ما عارفاهو كم.. قطعت الوقت بالتسبيح والاستغفار والتحصين ..
الزول الوحيد المتذكره انو شفتو وانا داخلة .. هي خالتي الصغيره رنده.. مسكتني من يدي.. وانا داخلة علي غرفة الانتظار وقالت لي قول: اللهم انت ربي لا اله الا انت خلقتني .. وانا علي عهدك ووعدك ما استطعت..اعوذ بك من شر ماصنعت .. ابوء لك بنعمتك علي.. وابوء بذنبي.. فأغفر لي فإنه لا يغفر الذنوب الا انت) مر زمن طويل حسيت انو الزمن واقف.. حتي ذاكرتي حسيتها معطله... بقيت ما متذكره اي شي... ماعندي احساس من اي نوع.. قلت سبحان الله دي الدنيا .. انا مسلوبة الاراده كدا .. ماقادره اعمل حاجه فمابالك بالقبر ..
اخيرا دخل طبيب التخدير .. حاول اخفف علي جاوبتو من غير ما ارفع راسي... جا دكتور محمد .. ودكتور ممدوح .. ودكتور الطيب.. عرفت انهم ح يشاركو في اجراء العمليه .. سلمو علي وسألني دكتور الطيب جاهزه؟
.. قلت ليهو ان شاء الله... وتحركنا لغرفة العمليه..
وكانت تفتح مباشره في غرفة التحضير .. كانت اول مره ادخل غرفة عمليات.. زي ما بشوف في المسلسلات .. رقدت في طاولة العمليات وبداو في تجهيزي .. طبيب التخدير قال لي عايزه تقولي حاجه؟ قلت ليهو ايوه ..
اتلفت علي دكتور محمد .. اكتر زول بثق فيهو.. وقلت ليهو انا امانه بين يديكم .. احفظوني.. واتحصنت واتشهدت وتلفت علي طبيب .. التخدير قلت ليهو.. جاهزه..
سمعتو بقول بسم الله.. وبعدتها غبت عن الوعي .. بس سبحان الله ماغياب كامل .. مع وضع اول مشرط علي جسمي .. حسيت بالالم.. بس كنت فاقده للحركه والكلام .. حتي ماكنت متذكره انا منو ولا الحاصل شنو .. بقيت بغيب وبوعى وعي ناقص.. ودي حالة قالو مابتحصل كتير على الناس .. بعد مسافه من الزمن بقيت سامعه كل الحوار بين الدكاتره.. والعملية مازالت شغالة.. وسمعت دكتور الطيب بقول لدكتور محمد خلاص كده كفايه.. ودكتور محمد مصر.. شغال ينحر فيني نحر .. بس ماعرفت بتكلمو عن شنو بالضبط.. بس من بعيد .. شعرت انهم متوترين شديد..
وبتكلمو بي كلام نصو انجليزي ونصو عربي .. والشي الغريب.. انو بينهم كان في شد وجذب.. وحدة في النقاش .. دكتور الطيب بقول ليهو.. نكتفي بالجزئية البسيطة .. ودكتور محمد مصر يستأصل الثدي كلو .. ده كلو انا سامعاهو .. بالتفصيل .. العمليه استمرت من الساعه 11 لغاية الساعه 2 ظهرا.. وبعد انتهاء العمليه.. سمعتو قال .. تمت العمليه بنجاح.. وسمعت طبيب التخدير بسأل فيهم خلاص؟.. قالو ليهو ايوة.. في اللحظه دي طلع مني الكاس بتاع الاكسجين .. وتوابعه اللي كانت واصله جوه حلقي .. لما طلعوها انا بقيت حاسه بيهم بصحو فيني..
بضرب خفيف في خدي.. وفاء؟ اصحي.. اصحي..
وحسيت طبيب التخدير بهز فيني.. وبقول لي حاولي جري نفس.. وانا واعية وسامعة .. بس مسلوبة الحركة والارادة .. عايزه اقول ليهم انا صاحية ماقدرت ... وفي اللحظه دي فقد الوعي تماما .. يعني انا جاتني الغيبوبة الكاملة بعد انتهاء العملية .. بس امكن ربنا عايزني اسمع الكلام الدار بين الدكاترة ..
لمن دكتور محمد عرف انو انا ما كنت في غيبوبة كاملة ارتبك وخاف والخوف فوق عيونو ظهر.. وبقى يقول مستحيل دي حاجة ما بتتصدق.. كيف يعني واعية؟
المهم.. نقلوني لغرفه في الجناح الخاص.. وانا في غيوبة تامة المرة دي ..
استمريت فاقده الوعي لغاية الساعه 5 تقريبا.. حتي لما صحيت ما كنت مستوعبه كل الحوالي.. الكل حولي حزين .. واحدين ببكو وواحدين عيونهم مورمة من البكاء .. وعليهم حالة لايعلم بيها الا الله .. كانوا داخلين في حالة من الذهول.. حتى قالو عندي بت خالتي مهندسه من اقرب الناس لي.. من هول الخبر عليهم..ما اتذكروها .. الا بعد انا دخلت العمليه.. اتصلت عليها امها.. وكلمتها كانت لحظتها يادوب هي وصلت الشغل.. حتي ماقالت ليها المستشفي وين..رجعت للكل التلفونات مقفوله.. اتصلت علي ابوي.. وكان في اللحظة دي قاعد بعيد عن الناس يبكي..
رد عليها.. وطبعا لما سمعتو يبكي قالت ليهو وفاء مالها؟ انتو وين؟ ما قدر ارد عليها.. واحد من اصحابو شال التلفون واتكلم معاها..
المهم انا بعد صحيت ما كنت بتكلم.. لاني حلقي كان واجعني شديد .. وحاسه بيهو مجرح وكنت تعبانه شديد وكانو..
مركبين لي الدريل .. عشان اطلع الدم من جوه.. وكنت لسه بملابس العمليه... كانت الغرفه مجهزه بصوره جميله ونضيفه وبارده شديد.. بس انا ما كنت حاسه بالبروده ..
قعدت حوالي اسبوع في المستشفي.. في تاني يوم علقو لي دم.. وكنت طول اليوم في حالة زياره طبيب ودربات وحقن وحبوب.. ومنعو مني الزياره.. لمدة تلاته يوم في خلالها حصلت نقاشات كتيره عرفت الكلام ده من خلال تواجد الدكتور بنفسو معاي بإستمرار .. وفي حاجة داسينها علي .. وخايفين .. وانا ما كنت عايزة استسلم للظنون بس لي قدام اتكشفت لي الحقايق ..
حقيقة .. في حاجات كتيرة مع بعض خلتني اتشكك في دكتور محمد استعجالو الشديد لي العملية .. والتوتر القاعد يحصل عليهو .. والنقاش الحصل في غرفة العمليات .. وبديت اربط في الحاجات مع بعض .. وبدت الحقايق تظهر لي شوية شوية .. لكن بعد شنو..
في دكتور صاحب ابوي شديد .. جاء في الفترة دي وطلب العينة العلي اساسها تم تشخيص المرض .. بس بدت المزاوغة .. بنفتشها ليك وتعالو بعدين .. في النهاية قالو ليهو العينة دي سحبها الدكتور نفسو .. دكتور محمد.. قال ليهم سحبها وداها وين؟..
قالو ليهو اعدمها .. !!!
بس نحن قرينا كلام كتير في عيون الدكتور صاحب ابوي .. لمن قال لي كل الاعراض الانتي بتشكي منها.. ماكان في فيها عرض واحد من اعراض الكانسر .. مستحيل مستحيل الكلام ده .. بس انا لازم اشوف العينة .. لازم اشوف اوراق العملية .. لازم.. وكانت كل حاجة معدومة والدكتور ذاتو بقى مافي .. وصاحب ابوي ده كان هايج.. وجواهو كلام عايز يقولو.. بس مالاقي ليهو اثبات .. ده شي انا استشفيتو من خلال كلامو ..
بس انا ما زالت الثقة الجواي في دكتور محمد عامياني .. وماقادرة اتهمو بي شي ..
ناس كتار زاروني في المستشفي .. اهل وجيران واصحاب .. بنات جيرانا التلاته جوني في المستشفي.. اول مادخلو علي بكوا وطلعو طوالي ..
كانو مرافقني امي وابوي واختي وخالتي يتناوبوا في خدمتي.. طول الايام دي انا ما اتكلمت مع زول.. حاسه كاني ما بعرفهم.. ما استوعبت سبب الشعور ده شنو... كانوا بقولو التكيف عالي جدا بطلعوا شويه من الغرفه ويرجعو بس انا ما كنت حاسه بأي بروده بالعكس كنت عرقانه..
بس طيلة ايامي الراقدة في المستشفى مصطفى ما اتصل علي .. ولاسأل مني الحصل علي شنو.. انا كان عندي مشاعر كدا مامفهومة .. كنت عايزة اسمع صوتو .. وكنت ماعايزاهو يتصل ..
وفي نفس اللحظة كنت عايزاهو يبعد مني.. وما يتأثر بالحصل لي .. وعشان مستقبل حياتو .. لكن هو اصلا ماحاول يواسيني حتى لغاية اللحظة ..
..خلصت ايام المستشفي ورجعنا البيت .. ماكنت برتاح لوجود الناس.. عايزة انوم.. تعبانه شديد .. كنت طول الوقت بسبح .. بت خالتي جابت لي مصحف الكتروني هديه كنت طول الوقت خاته السماعات في اضنيني .. حتي وانا نايمه ما ببعد مني الا تفضي البطاريه .. واختو في الشاحن... طبعا الناس كلها بتتكلم عني اني جاني ورم خبيث.. واني احتمال كبير اموت في اليومين دي.. الغريب انو الناس البتكلمو عني ديل .. ما جوني عشان اشوفو
حالي.. رنا صديقة عمري الحكيت ليك بيها الكانت زي اختي .. كانت واحده منهم.... تخيل ماكلفت نفسها تجي تزورني .. لافي المستشفى ولافي البيت .. بس بسمع انها بتكلم الناس بي .. يا سبحان الله!! هانت عليها كل العشره البينا ونستني تماما.. ومصطفى الكان بقول لي انتي حياتي وعمري .. وانا من دونك مابقدر اعيش .. مصطفي جاء السودان وانا سمعت بيهو. ما كلف نفسو يزورني ولايتصل علي يشوفني حية ولاميتة ..
ماعلينا .. دكتور محمد كان اداني مذكرة لي دكتور اسمو عمران.. اخصائي اورام .. عشان اتابع معاهو العلاج الكيماوي تقريبا ..
في الفترة دي ود خالة امي كان حصل ليهو حادث.. وكانت حالتو خطرة شديد .. وجابوهو مسشتفي الفيصل.. وناس بيتنا كلهم مشو انا اصريت امشي معاهم .. لي هدفين اولا عايزة اشوف خالي واطمن عليهو .. وتانيا عايزة اثبت للناس اني انا كويسة ماعندي اي عوجة .. والماعارف.. ماعايزاهو يعرف الحقيقة .. لانهم يلقوني مافي ويسألو مني .. عشان كدا بي رغم ظروفي الصحية اصريت امشي .. بس ياريت لو ما مشيت .. المهم وصلت ونزلت من العربية بعيد من المستشفى.. عشان الناس يشوفوني ماشة بي كرعيني طبيعية .. وفعلا مشيت بس المشوار البسيط ده..
اتعبني تعب مبالغ فيهو.. لكن ضغطت على نفسي واصريت اواصل ..
الفصل العاشر
وفاء بتحكي للفاتح من الساعة 5 وربع لغاية الساعة 7 اذان المغرب واستاذن منها عشان يمشي يصلي .. لقى حيلو مات وقواهو انهارت .. من القصة البسمع فيها .. بس مشى يصلي وهي ذاتها مشت تصلي.. وجات والفاتح قعد ليها يسمع منها باقي الكلام ..
وواصلت قالت ليهو زي ماقلت ليك انا طبعا" لمن مشيت المشتشفى لي خالي.. ضغت على نفسي .. واستحملت الالام والتعب عشان اثبت للناس انو انا كويسة .. لكن لمن رجعت البيت تعبت شديد واستفرغت ودوني الدكتور.. شاكلني قال لي زول زي حالتك دي مابشارك في المجاملات .. لانها دي ما ملعبة .. انتي لازم ترتاحي وماتتحركي الا في حدود الضرورة ..
بعد العمليه بي 20 يوم.. مشيت قابلت دكتور المعالجه الكيماويه.. في عيادتو الخارجيه.. واديتو المذكره الكتبها لي الدكتور... رحب بي شديد وسألني .. قال لي دكتور محمد انتي قريبتو؟.. قلت ليهو لا.. ما في اي علاقه الا انو طبيبي المعالج .. هنا في وجودي مع الدكتور ده .. جاني اليقين المامعاهو شك .. انو دكتور محمد .. خان ثقتي فيهو وقطع لي ثدي من دون مايكون فيهو ورم.. حسبي الله ونعم الوكيل .. الحصل انو اخصائي الاورام قال لي .. العمل ليك العملية منو؟ قلت ليهو دكتور محمد بذات نفسو؟ قال لي وعلى ياتو اساس؟ بناء علي ياتو تقرير ؟؟
يعني عرف كيف انتي عندك كانسر؟
قلت ليهو اخد مني عينة. وبعد شهر قال لي فيها ورم خبيث.. ولازم نستأصل الثدي في ظرف اسبوع .. المهم حكيت ليهو الحصل كلو. قال لي .. شهر في انتظار النتيجة؟؟ .. والعملية بعد يومين؟؟.. معقولة؟ في شي ما مضبوط في الموضوع .. بس ليه؟
وبقى يكرر و يقول ليه ؟.. ليه؟ .. كدا حرام.
واتضايق ضيق شديد الدكتور ده .. قال لي اول حاجة يشخص ليك هو ليه؟ وليه مايحولك على اخصائي اورام؟ .. هو جراح .. المفروض مايتصرف في حاجة زي دي.. الا بناء على توجيهات اخصائي الاورام .. وين اوراق العملية .؟ وين نتيجة العينة .. معليش انا مابقدر اشتغل عشوائي زي ده .. انا اعتقد انو اصلا ماكان عندك ورم .. ولا كانسر ولاغيرو ..
المفروض اول ما شك انك عندك حاجة زي دي.. يحولك لي انا.. انا الباخد منك العينة .. وانا البشخص ليك الحالة .. وانا البحدد نوعية الازالة ..
كل الاعراض القلتيها لي دي.. مافيها واحد في المية من اعراض المرض ده يابتي ..
قلت ليهو واحتمال يكون في يادكتور .. قال لي وين الاثبات؟ قلت ليهو يادكتور انا عايزة اعمل العلاج الكيماوي للضمان وبس .. لاني صراحة بقيت ما فاهمة حاجة انا يادكتور .. وقعدت ابكي .. حسيت انو قلبي بتقطع من جوة ..
قال لي خلاص خلاص .. مافي مشكلة .. ح ابدا ليك العلاج ماعندك مشكلة .. كتب لي طوالي عشان ابدأ العلاج الكيماوي.. قال لي شيلي الورق ده .. وامشي بكره مستشفي الذره .. يعملو ليك ملف.. ودي كانت بدايه رحلة العذاب ..
.. بكره مشيت مستشفى الذرة .. انا بوصي كل الناس البشكو من الحالة العامة .. وبشكو من الوضع الاقتصادي .. ومابحمدو الله على نعمة العافية .. يمشو يزورو مستشفى الذرة .. مرة واحدة .. ويشوفوا .. يشوفو كيف ربنا منعم عليهم .. الحمد لله ..
المهم بكل سهوله عملو لي اجراءات فتح الملف.. وطوااالي كتبو لي الجرعات .. ووجهوني امشي مكتب متعلق بالشئون الاجتماعيه.. ولا اسمو شنو بالضبط ما متذكره .. بس المتذكره انو الموظفه الكانت شغاله فيهو.. انسانه بمعني الكلمة .. حسيت انها تألمت لي شديد .. وصاحبتني وخلصت لي كل اجراءاتي .. ومشينا الصيدليه .. واستلمنا الادويه .. ومشينا العنبر ..
وكان حاجه مؤلمه جدا .. كل زول عندو حكايه مع المرض.. بعض الناس مكتئبه جدا .. ونفسياتهم تعبانه.. وناس ساكته .. تشعر بي شبح الموت يحوم في المكان .. تشعر بان المكان لاعلاقة له بالدنيا .. اخدت اول جرعه ..
طبعا فات علي اقول ليك.. انو في حبه تحضيريه للجرعه بلعتها بالليل ..
حاجه متعبه جدا.. كانت مدة الجرعه حوالي 5 ساعات تقريبا.. جاء خالي رجعني البيت معاي امي طبعا .. ربنا يخليها لي ..
خالي كان متألم جدا لحالتي .. وكان مهتم كتير بي.. في الطريق حاول اكسر حاجز الصمت الحاصل.. وبدأ اتونس معانا .. بس انا ما اتكلمت معاهم.. رقدت في العربيه .. لأنو بطني كانت مقلوبه شديد.. وصلنا البيت ..
امي جابت لي كباية عصير برتقال.. شربتها غصبا عني .. واستفرغت استفراغ شديد.. وجاتني حالة قلق نفسي وتعب... احساس انك هدومك ما قادر تتحملها.. مسخنه شديد.. ما قادره امشي .. ساقتني امي الحمام.. وحممتني زي المولود الجديد .. بكيت بكيت بكيت لدرجه الهبوط.. طلبت منهم يخلوني براي..
بالجد العلاج الكيماوي اسوء من السرطان نفسو ..
انا كتير يتخيل لي الناس ديل بموتو بي سببو.. ياخي حاجة فوق حد الاحتمال ..
دخلت غرفتي وخشيت في حالة العزلة البقيت فيها .. استرجعت كل حياتي فكرت في كل شي... ياتري حياتي ح تكون كيف تاني.. ونظرة المجتمع ح تكون لي كيف.. ومدي تأثر اخواتي بظروفي الصحية.. كان كل همي انو اخواتي البنات بالذات.. ما يتأثرو بالحصل لي .. خايفه شديد اني اكون سبب في عدم زواجهم.. لاننا في مجتمع متخلف جدا.. بنظر لأي ظروف تحصل للانسان.. وكأنو هو عملها ..
مافي زول بقول ده قدر ربنا... انا بتكلم عن المجتمع السوداني عموما.. ما تقولو لي ان الناس متعلمه وواعيه.. ابدا والله .. اسألني انا .. لما الموضوع اجي في المرض.. وبالذات السرطان .. كل الناس بتنظر ليك.. كأنك وباء لاف ..
خصوصا لما اكونو عارفين انك مصاب بالمرض ده... يقولو لالا ماتتزوجو منهم البنات ديل.. عندهم اختهم جاها سرطان قبل كدا .. واكون انا سبب في صد سعادة اخواتي.. ماتتخيل الحالة البتسببها لي الفكرة دي كان شكلها شنو؟
كنت شايله هم الجلسه الجايه.. رغم اني يادوب جيت من اول جلسه .. وباقي 21 يوم علي الجلسه التانيه ..
ماكانت عندي اي علاقه بالحاصل حوالي .. حتي علاجي ما كنت مهتمه بي مواعيدو .. اختي خالدة دي كانت مهتمة بكل ما يتعلق بي علاجي .. ونظامي الغذائي.. امكن اكترحاجه افادني فيها دكتور العلاج الكيماوي .. انو هيأني للعلاج الكيماوي.. ووراني كل الاثار الجانبيه المصاحبه ليهو.. وانو الحاله النفسيه هي عامل اساسي لنجاح العلاج .. كان دكتور عبارة عن ملاك .. كان نقي من جوة .. كان يحسسك بالامان .. سبحان الله اصابع اليد ماواحد .. ده دكتور.. وانت يامحمد دكتور؟ سبحان الله ..
انا كنت بدعو طول الوقت (اللهم استر عوراتي وآمن روعاتي) كنت متشجعه اني اتحمل اي الم عشان نظره الالم في عيون امي وابوي وعشان خوفي علي اخواتي.. كنت عايشه في كوكبي براي... كل ما اعاين لي خالدة اختي اقعد ابكي .. وخالدة تجي تقلدني كدا وتبكي .. الحمد لله ..
بكره الجرعه التانيه اخدت الحبه التحضيريه... ابدا ما كنت متصالحه مع الحبه نفسيا .. كرهت عشانها اللون الابيض.. بقيت كل ما اشوف لون ابيض بستفرغ... لدرجة بغطي عيوني من الصندوق زي الشفع... الصباح طلعنا بدررري عشان مانقيف كتير في الصيدليه .. وفحص الدم ...
ايوااا تذكرت الموظفه القبيييل قلت ليك انسانه بمعني الكلمه دي الباحثه الاجتماعيه.. خلصنا كل حاجاتنا.. ومشينا العنبر حسيت اني تعودت
علي جو العنبر .. والناس بقينا نتونس مع بعض .. ولقيت في ناس ما عندهم اي فكره عن الاثار الجانبيه للكيماوي.. بقيت اشرح ليهم وقلت ليهم انتو لازم تكونوا قويين.. وتتصالحو مع المرض .. والمرض ده ما نهاية الحياة.. ولا معناهو الموت.. مافي زول عارف بموت متين... هسي مش ناس بتموت بدون اي سبب؟؟.. بعدين الموت ده مصير الكل... حتي الممرضه صاحبتها .. لانها ظريفه .. قلت ليها ما عايزه زول غيرك اتابع معاي الجرعه... لانو في ممرضات اسلوبهم قاسي شديد .. وماعندهم اي مراعاة لنفسيه المرضي..
اتصل علينا خالي بسأل .. اذا خلصنا عشان اجي ارجعنا البيت... اختي قالت ليهو باقي لينا ربع ساعة
...اتعرفت بمرضي كتار .. وبي مرافقين.. كلهم كانت حاله بتاعة طمأنينه ما عاديه.. صحيح رحمة ربنا اكبر من اي شي .. ربنا نزل علينا طمأنينه ساعدتنا في تجاوز محنتنا... اللهم لك الحمد والشكر.. خلصنا ورجعنا البيت... كان خالي كل ما نمر بي حاجة اقيف اشتري لي... اشتري البرتقال .. لأني بحبو واشتري السلطه .. لانها مفيده لي واشتري لبن ابل.. لانو وصفوهو ليهو .. قالو كويس شديد... وصلت البيت بحاله صعبة جدا... كانو عاملين لي نظام غذائي خاص.. انا ممتنه جدا لاسرتي .. ومهما عملت ما ح اقدر اكافيهم .. ساندوني نفسيا شديد ..
واهتمو بي في كل شي ..
...وظفوا كل وقتهم عشاني .. اختي الحبيبة .. اخدت اجازه من شغلها .. عشان تكون معاي ..
اها باليل كدا جاني قلق شديد بالليل.. بس ما قلت لي زول .. كنت بحاول قدر المستطاع اني اخفي الالم الانا بحس بيهو... الصباح حالتي زادت سوء .. ولما الساعه بيقت 12 انا تعبت شديد .. اتصلو بالدكتور قال ليهم جيبوها فورا في العياده.. ابوي كان في الشغل .. كانت معاي امي واختي .. ودوني الدكتور .. وصلنا لقينا ابوي وصل قدامنا .. دخلوني علي الدكتور كحالة مستعجله.. الدكتور كتب لي تلاته حقن .. وكم حاجه ودقق شديد في كيفيه اخدها .. وطلب انها تكون في مستشفي وتحت اشراف طبيب.. ابوي قال للدكتور ممكن نجيب ليها طبيب في البيت ..
قال ليهو لا لازم تكون في المستشفي .. ومن العياده اخدوني بسرعه علي المستشفي .. وهناك زادت حالتي سوء .. ماكنت متعوده جو المستشفيات .. وتكدس المرضي .. وطريقه المعامله الما انسانيه البتعرضوا ليها .. اتألمت شديد وبكيت قلت ليهم ودوني البيت .. مابقدر اقعد هنا .. كانت في مره كبيره صوت انينها يقطع القلب.. ظاهر عليها حالتهم بسيطه جدا .. امي سألت بتها المرافقه مالها؟ قالت ليها
والله لينا اسبوع راقدين .. ولي هسي ما عملو ليها حاجه .. كتر خيرهم الدكاتره ديل.. كل يوم بجو يقيفو فيها .. ويسألوها (طبعا ديل اطباء الامتياز).. ماعارفين يعملو ليها شنو؟ مافي حاجة في يدهم .. ونحن راجين قدر ربنا بس ..
خلاصة الكلام حالتها ميؤس منها .. عشان كده ولا حتي حاجه مخدره ماعملوها ليها .. عشان تخفف احساسها بالالم .. بالجد المفروض تكون في رقابة على المستشفيات دي .. لانها قمة الفوضى .. والاهمال ..
المهم ابوي بعرف دكتور اتصل عليهو.. جا اشترو ليها مسكنات .. وانا حولوني عنبر نضيف وشبه فاضي... الممرضين ما كان عندهم اهتمام بالمرضي.. ما كانت عندهم علاقه بالرحمة.. تحس انهم بنتقموا من المرضي .. زي كانهم بيناتهم تار .. رقدت تلاته يوم .. جاتني فيها زيارات كتيره .. وانا تعبت من الزيارات دي شديد .. بجد اهم حاجه للمريض الراحه والهدوء .. وطبعا الثقافه دي ماعندنا ابدا.. بفهم انو الواجب زيارة المريض .. بدون اعتبار للمريض ده شنو البريحو.. المفروض مرافقين المريض يمنعو الناس من الدخول على المريض..
لانو المريض مابقدر يقول للناس ماتجوني .. وكل مرة بقول ليك أسال مجرب ..
الفصل الحادي عشر
رجعت البيت وكنت متضايقه.. شديد وماعندي رغبه حتي الاقي ناس البيت... لقيت البيت مليان بي خيلاني وخالاتي.. دخلت الاوضه وقلت لي اختي عايزه استحم... في الحقيقة انا ما كان عندي استعداد اقعد .. او اتكلم مع زول.. وديني الحمام .. قلت ليها عايزة استحم براي.. هي عارفة كويس اني ما بقدر اتحرك.. لدرجة استحم بس طلعت خلتني... فتحت الدوش فيني.. وحسيت كأن جسمي مسمم .. اجتهدت شديد اني استحم براي.. كانت حاجة متعبه شديد.. بديت استعيد في شريط مرضي.. كيف جا بي سرعه.. وصلت لي ياتو مرحله من العجز والضعف... كنت ببكي وافكر ..
وفجأة حسيت بحالة غريبة ما قادره اوصفها... زي كأني بسلخو في جلدي ولا شنو بالضبط ماقادره اوصف .. حسيت انو بطلع بوخ من راسي .. دخلت يدي في شعري .. عشان المويه تصلو كلو وتطفي السخانه الفيهو .. بس كانت المفاجأه .. طلع كل الشعر في يديّ!!! وبقيت ادخل يدي في شعري.. وانزل فيها لغاية ما بقي راسي صلعة.. مافيهو ولا شعره ..
رغم علمي المسبق بالحاجه دي بس كانت صدمه... ماهو الحاجة ما بكون الاحساس الحقيقي بيها الا لما تعيشها.. عشان تعرف فرق بين الحكايه والواقع... كحكايه ماكنت شايفه الموضوع صعب .. بس كواقع كان صدمه... كيف ح اطلع للناس صلعة كدا ..
وكيف اعيش تاني.. وهل ح اقوم شعري تاني .. ولا حافضل صلعه... قعدت في الحمام .. اكتر من ساعه بكيت بكيت... امي جات دقت لي الباب ..
وفاء خالاتك ديل منتظرنك .. اطلعي سريع.. اقعدي معاهم...
قلت ليها كويس ..
اختي جاتني برضو.. قلت ليها انا ما عايزة اشوف زول .. قالت لي خلاص افتحي اوصلك اوضة ابوي.. واقفليها عليك.. وانا بتصرف معاهم... فتحت الباب قلت ليها اديني طرحه.. ادتني طرحه ووصلتني للاوضه.. وريتها صلعتي .. ضمتني عليها ..
وقالت كلو برجع ان شاء الله... قفلت الباب علي .. بعد شويه جات امي ابيت افتح لاي زول ..
قعدت لغاية البيت بقي فاضي.. الا من ناس البيت...جات اختي طلعتني .. امي كانت زعلانه.. اني ما جيت قعدت مع الناس ..
فتحت ليها راسي.. سكتت واندهشت وبكت... قلت ليها من الليله مافي زول يجي يزورني ولا عايزه اشوف زول... مافي زول رد علي..
استمريت في حالة سكوت دائم.. بقيت ما بتكلم مع زول.. وطول الوقت وشي علي الحيطه... نسيت مااقول ليك اني اخدت من ضمن العلاج حقن 4 تحت الصره.. اللي هي وظيفيتها المحافظةعلي المبايض.. كانت موزعه بين الجرعات.. واحده فيهم اتكسرت جوه جلدي.. والممرضه نهرتني .. لمن قلت ليها في حاجة بتطعني في محل الحقنه.. (طبعا دي ممرضه تانيه صاحبتي كانت غايبه)والدرب انفجر في يدي.. وبرضو رفضت تطلعو .. لمن المني شديد طلعتو براي .. وجات شاكلتني.. قالت لي مالك شافعه مازوله كبيره...وبعد مشيت البيت.. وريتهم انو في حاجة بتطعني..
كانت حاجة واضحة جدا بلاستيكيه.. طلعوها لي حتي قدرت انوم.. وبرضو حاله من القلق والتعب والتوتر الاستفراغ.. بقت حاجه ملازمني طول فترة الجرعات... حاله ما بتتوصف ان شاء الله مافي زول يعيشها ابدا ..
العلاج الكيماوي عذاب.. عذاب جسدي ونفسي لا يوصف .الشي الجبرني اني اصر على العلاج الكيماوي اني خايفة شديد من السرطان لانه لو انتشر في جسمي انا ح اموت .. كنت خايفة خايفة .. يعني انا ما ممكن اجازف عشان شكي في دكتور محمد.. وارفض العلاج .. طيب لو كلامو طلع صاح؟ .. وفحوصاتو كانت صحيحة.. وانا كنت ظالماهو .. بعدين احصل روحي كيف؟ .. مادام العلاج الكيماوي عذاب .. لكن بوقيني شر السرطان.. ماعندي مانع اتحمل العذاب .. حتى لو طلع بعدين ماعندي كانسر مافي مشكلة .. وانا ماعندي طريقة اتاكد.. لانو دكتور محمد غير موجود..
وقالو سافر برة البلد .. ومافي اي دليل على وجود المرض او عدمه حتى دكتور الاورام ماعندو دليل على المرض او عدمه .. ولاح يقدر يتأكد بعد الازالة .. يعني يعمل شنو؟ يشخص شنو لو كان الجزء المصاب ازيل فعلا .. وهل كان مصاب او غير مصاب الا يعلم الغيب .. المهم هسي بكره آخر جلسه كنت سعيده جدا ..
بس بعد ده اصلا السعاده فارقتني.. كان قدامي مشوار خمسه سنين في حالة مقابله للدكتور كل شهرين عشان المتابعه وكمان صرف حبوب الوقايه (التاموكسفين)... كان كل برنامجي مواعيد الحبوب ومقابلة الدكتور ومراقبه شعري هل ح اقوم تاني ولا لا... طبعا نتيجة العلاج كانت توقف الدوره الشهريه من اول جلسه ..
سألت الدكتور قال لي ح ترجع بعد تلاته شهور من نهاية خمسه سنين الوقايه او بعد سته شهور او ممكن تاني ماتجي نهائي ..
بحثت كتير في النت عن العلاج الكيماوي وآثارو كنت بفتش عن كل صغيره وكبيره عن السرطان... ببحث عن امل اطمني اني ح ارجع اعيش حياتي بصورة طبيعيه... قالو الغريق بتعلق بي قشه... وانا كنت بفتش للقشه دي... بس ما اظن ح القاها... قررت اتعايش مع وضعي الجديد... ارجع اعيش بشكل طبيعي رفضت البس باروكه ما كنت عندي مشكله قدام ناس البيت.. او خالاتي او خيلاني اني اكون راسي فاتح حتي كنت بنسي اني صلعه.. الا لما اخت يدي في راسي... كانت عندي طاقيه سودا لابساها تحت الطرحة قدام الناس.. ربنا اداني قوة وشجاعه اني ارجع امارس حياتي طبيعي ..
في يوم من الايام العجيبة لمن ربنا يكون رايد يكشف ليك حقيقه.. اتصل علي دكتور محمد من رقم سعودي .. وفاء كيفك وزي الحال وان شاء الله كويسة كاني انا قريبتو او صديقتو .. ولغاية الان ماعارفة سبب الاتصال ده شنو؟
.. الكلام ده كان بعد 11 شهر من العمليه .. وبعد ماخلصت الجرعات كلها ونسيت المعاناة بتاعة العلاج ..
قال لي صحتك وانتي كيف ونفسياتك؟ .. وكأنه في كلام جواهو ماقدر يقولو لي.. او ماقدر يوصلو لي ..
في النهاية قال لي لو احتجتي لاي حاجة من برة انا جاهز ..
قلت ليهو مشكور انا ماعايزة حاجة ..
قال لي طيب انا مستعد اعمل ليك عملية تجميل للثدي مجانا على نفقتي الخاصة !!!
(اخيرا" حس بالذنب.. سبحان الله) ...
قلت ليهو شكرا" ليك ماعايزة ..
وماسألته ابدا عن الحصل ولاحاولت اقول ليهو اي كلام يحسسو اني كشفتو .. عارف ليه؟ .. لاني فوضت امري لله .. والحصل الحصل .. ده قدر ربنا .. انا ربنا رايد لي كدا .. ومكتوبة لي قبل مايلدوني .. ومابقدر ارجع الزمن تاني.. عشان استدرك الموضوع .. ماعايزة افتح لي مواضيع واعمل لي شوشرة لي روحي ..
خليتو وقلت لو الزول ده عمل لي العملية من الاول وهو عارف انو ماعندي لشي في نفسو .. عشان قروش او عشان بحوثو زي ماقالو
لاني سمعت كلام مامؤكد انو كان بجري في بحوث .. في الجراحة وانا كنت فار تجارب .. بس مافي دليل ..
لو كان ده حصل صحيح .. نلتقي انا ودكتور محمد امام الله ..
ولو كان اكتشف لاحقأ انو كان غلطان في التشخيص وهسي حس بالذنب وعايز يصلح غلطو انا عافية ليهو وماعايزة منه شي .. وكلت امي لله ..
بس بتمنى مافي زول يقع في الغلط الوقعت فيهو انا .. ومايثق في في التشخيص من اول وهلة .. اذا كان المرض خطير للدرجة دي ..
على الاقل اتأكد من جيهتين مختلفتين .. ويتفقوا بدون علم واحد بالتاني .. في اي شريحة في الدنيا كان دكاترة كان غيرهم .. الخطأ وارد .. وعدم الضمير وارد .. ماكل الناس ملايكة .. المهم
رجعت لحياتي العمليه بس بقيت ما بستحمل التعب الشديد... زمان كنت ممكن امشي كم مشوار في اليوم.. وكنت بحب المناسبات الاجتماعيه واللمه ... بقيت العكس تماما بتعب بسرعه وما بقدر امشي كتير وما بحب اللمه الكتيره وبمشي المناسبات في حدود الضرورة بس كنت دايما بحاول اكون طبيعيه والشعر قام
شكلي كان طبيعي جدا خصوصا بعد ما الشعر قام وسبحان الله مشي بسرعه وطال... الحمد لله ما في زول حتي الان في مجال الشغل عارف شنو الحصل لي الا اصدقاء مقربين وطبعا للاسف رنا ما كانت فيهم... هم اصدقاء وقت الضيق حقيقي ساندوني نفسيا شديد ربنا ما احرمني منهم ان شاء الله...في كل الناس دي كنت منتظره مصطفي يجي اسأل مني... كنت متوقعه منو اي شي لانو ما جاني سأل مني طول فترة المرض والعلاج .. وفعلا ظني فيهو ما خاب ..
وصحيح معادن الناس بتبان في الظروف الصعبه مصطفي جاني وكأنو ما سمع بي اي حاجه جاي عشان اقول لي انو لقي اهلو خطبوا ليهو بت عمو وعمو ده عندو قلب وسكر وضغط وماخلي مرض ما لصقو فيهو المسكين.. طبعا عرفت السبب وطلع من نفسي... جد اتصدمت فيهو كان احسن ما اظهر ابدا... ياتري مافكر في وقفتي معاهو ايام مشكلتو في الجامعه...
حسيت انو ماراجل.. مابستحق اتأسف عليهو وطلعتو من حياتي نهائي ونسيتو خالص... وقررت بعدها اني ابدا ما ح افكر في موضوع الزواج واعتبر نفسي اتزوجت وما جبت اولاد او زوجي اتوفي... ومازلت عايشه حياتي عادي جدا مع وضع قيود وحدود لتعاملي مع الآخرين... حياتي بقت بين قوسين وفيها كتير من الحذر اتمني اني اعيش حياتي في ستر ومافي زول اعرف الحاصل علي.. الحياة بالنسبه لي بقت تمثيل من اجل الشكل العام.. حياة بدون احلام بدون امنيات.. ما يأس من رحمة الله .. املي في الله كبير وثقتي في ربنا ماعندها حدود .. لكن ده الايمان بالقضاء والقدر ..
ده الحصل يا الفاتح وانا كل كلمة قلتها ليك مسؤولة عنها امام الله.
وامام الناس .. ما تبليت على زول والظلم الحاسة بيهو في قلبي الجبال ماتشيلو .. الحمد لله .. مافي اشكال .. هسي دي اكتر من خمسة سنوات وانا في كامل الصحة والعافية ماعندي شي .. الحمد لله غير اني وممارسة حياتي طبيعي الحمد لله زي ما انت شايف ..
انت عارف وجع اليد كان عبارة عن تمزقات في اربطة الكتف من شيل اللابتوب .. يعني قطايع ما اكتر .. كان علاجي ممكن يكون فيكس ..
لكن دي قسمتي ..
الفصل الثاني عشر
انا شفتك انت ضايقتني شديد .. وعشان ما تقول الزولة دي مغرورة وشايفة روحها وماعايزة تديني فرصة .. ولانك زول روحك طويلة وما بتستسلم بسهولة انا كان عندي حلين يا اما اطفش واخلي ليك الشركة يا اما اطفشك بالقصة دي .. لانك ابيت تطفش بالطرق الطفشوها بيها التانين ..
الفاتح قال ليها طيب خلاص خلصتي ممكن اتكلم؟
قالت ليهو اتفضل .. قال ليها اولا .. قولي الحمد لله قدر اخف من قدر. انتي هسي احسن من ناس كتيرين .. شفتيهم في مستشفى الذرة .. فقدو الامل في الحياة ..
يعني انتي في نعمة كونك تكتشفي انو ما اصابك المرض .. اتخيلي لو اصابك فعلا .. وكان في جزء حساس من جسمك .. كنتي بتكوني عايشة لي هسي؟ وقاعدة تتكلمي مع الفاتح؟
انتي في نعمة كبيرة .. بعدين انا بيني وبين نفسي. بقول ليك احسن حاجة. انك مااتهمتي الدكتور محمد باي تهمة.. لانو اي تهمة بغير دليل ربنا بسألك منها يوم القيامة .. كل الدلايل الانتي حكيتيها لي دلايل ظنية .. مافيها شي مؤكد .. ممكن يكون عندك تمزق في الاربطة .. ويكون كان عندك بداية ورم .. والدكتور محمد ازالو ..
يمكن يمكن يمكن .. انتي مادام ما متأكدة من الحصل شنو.. احسن شي انك تخلي الامور على الله .. اعتبري انو الدكتور شكا في التحليل واحتاط ليك .. احسني الظن .. في حاجات كتيرة ..
بس فعلا المفروض كان تتأكدي من التشخيص .. وكان تسمعي كلام ابوك .. وكان وكان .. لكن طبعا .. القدر وقت يبقى نافذ .. كل الظروف بتخدم في صالحه .. احمدي الله على نعمة الشفاء والعافية ..
..بس ياوفاء انا الكلام الحكيتيهو ده كلو .. ماشغال بيهو .. انا عايزك وبس .. وفاء نططت عيونا وبقت تعاين ليهو ..
وقالت ليهو انت يا الفاتح واعي بتقول في شنو؟
قال ليها اسمعي انتي.. خليك انسانة واعية.. وماتبقى زولة متشائمة .. الحياة قدامك .. الحمد لله ربنا كتب ليك حياة ..
بعد ما فكرت في الموت.. المفروض تعيشي حياتك بي كل سعادة .. وتنسى خلاص ..
الجزء الفقدتيهو من جسمك ده.. بأثر على حياتك بي شنو؟ بمنعك الانجاب مثلا".؟؟ بمعك تعيشي حياتك زي باقي الحريم ؟؟
قالت ليهو ابدا .. ما مؤثر في اي شي .. وحتي الدكتور اخر مرة قال لي .. انتي طبيعية مية في المية .. تعيشي وتشتغلي وتتزوجي وتنجبي بدون اي خوف ..
الفاتح قال ليها طيب .. في شنو ؟؟ ليه تعتبري انو راجلك مات .. اعتبري انو ربنا ماخلق ليك ثدي شمال .. وعشتي حياتك زي اما انتي في شنو؟ المشكلة وين؟ قالت ليهو انت هسي متأكد انو ماعندك مانع في الموضوع؟ قال ليها اطلاقا"
قالت ليهو طيب اهلك امك ابوك ح تكلمهم ولا ح تدس عليهم؟ قال ليها ده موضوع مقدور عليهو .. انا مادام عايزك يبقى مافي زول بقدر يعارضني .. الحاجة الفي راسي بنفذا بشتى السبل والوسايل
قالت ليهو ح تنفذو غصبا عنهم؟ قاليها ابدا بالتراضي ..
وانتي عارفاني الحاجة لو اصريت عليها بعملا ..
قالت ليهو والله يا الفاتح احييك على ثقتك في نفسك وشخصيتك الجميلة لكن في حاجة انا عايزة اقولا ليك ياريت تقدر تفهمني .. انا صارحتك باي حاجة .. انت ما الانسان الانا عايزاهو .. يعني ماحاسة تجاهك بي شعور .. يعني ما ح اقدر اسعدك.. وانت ما ح تسعدني .. والله انت نعم الانسان ماشايفة عليك اي حاجة غير الخير .. لكن القلب له مايهوى .. ماحاسة بي ميل قلبي ناحيتك .. ودي حاجة مافي يد الانسان ..
الفاتح الكلام ده اثر فيهو اكتر من القصة الطويلة ديك كلها .. بس ابا يستسلم.. قال ليها لكن انتي لسع مااتعرفتي علي كويس احتمال لو عرفتيني اي حاجة جواك تتغير .. انتي بس ادي نفسك فرصة ..
قالت ليهو ما اظن يا الفاتح ما اظن .. ممكن ادي نفسي فرصة مافي مشكلة لكن انت ماتعيش على الامل ده ..
قال ليها طيب بتردي لي متين لو نعم ولالا .. ؟؟
قالت ليهو يوم الاتنين .. ان شاء الله ..
يلا قوماك الوقت اتاخر نحن نمشي .. ويهديك خالدة قلقت وبقت تمشي وتجي زي الواقعة منها حاجة ..
الفاتح بقى كل يوم يلاقيها يقول ليها اتذكري انو في زول في الدنيا دي مستعد يموت عشانك .. وهي تعاين ليهو تتبسم .. وتمشي
والحكاية دي بكرر فيها كل يوم لافتر ولامل .. لغاية يوم الاتنين موعد النتيجة ..
الحصل انويوم الاتنين ردت ليهو قالت ليهو .. اسمعني كويس يا الفاتح .. اصلك ماتقول انو موقفي ده عندو علاقة بالموضوع الحكيتو ليك .. لكن والله كل يوم وانا بزداد اصرار على راي الاول.. انوالموضوع ده ماينفع.. مابقدر ماقادرة يا الفاتح .. خلينا اخوان احسن .. قال ليها ماح اقدر اغير الجواك .. وانتي نعم الاخت ..
ورجعت الامور زي الاول .. وفاء شغالة في شغلها والفاتح شغال في شغله ومافي زول عنده علاقة بالتاني غير علاقة الخوة والزمالة. طبعا انا ماعرفت هل فعلا وفاء ماعندها مشاعر عاطفية تجاه الفاتح؟ ولا انها ماقبلانة نظرة الشفقة من اي انسان .. وخايفة من ردة العواقب اذا تم الزواج بناء على الشفقة ..
المهم العلم عند الله.. لكن هي قالت ليهو ماعندو علاقة بي الموضوع الحكتو ليهو.
مرت الايام والفاتح انشغل بي حياتو. وشغله.. ووفاء حياتها عادية. ومرت الشهور .. وكان القدر عندو فهم تاني وربنا عندو تسطير للامور بي طريقة اخرى تعال شوف الاحوال عاملة كيف ..
في يوم من الايام قالت ليهو يا الفاتح انا عايزاك ..
بكرة تعال بدري شوية .. وفعلا قبل الشمش تشرق الفاتح كان جم عمك ياسين .وقال ليهو وفاء قالت عندها معاي موضوع ..
انتظرها وهي ذاتها جات بدري ..
قعدت معاهو وعمك ياسين مشى يجيب ليهم الشاي ولسع ناس الشركة ماوصلو الواطة بدري شديد ..
قالت ليهو بتتذكر قذافي؟ الحكيت ليك بيهو الكتب لي الورقة الب الانجليزي ورديت ليهو بي كلمة NO.. قال ليها نعم متذكره القلتي ليهو شايفاك زي اخوي ..
قالت ليهو الزول ده طبعا كان في الدوحة .. الفترة الفاتت دي كلها.. وجا من هناك عايز يتزوج وماعندو اي واحدة في راسه غيري انا .. ولاقى خالدة اختي .. وقال ليها كلمي لي وفاء انا عايزها على كتاب الله وسنة رسوله .. ولو وفاء ماعايزاني انا برجع بدون زواج ..
خالدة قالت ليهو معليش والله يا قذافي.. وفاء ظروفها الصحية اختلفت من زمان ..
قال ليها عارف عنها كل صغيرة وكبيرة .. انتي ناسية انو خالك صحبي؟ انا عايز وفاء .. لو بقت مشولولة وماشة في كرسي .. كلميها لي انا عايزها هي وبس .. وصراحة يا الفاتح انا طيلة فترة مرضي.. مافقدت زي ما فقدت قذافي .. بس هسي انا ماعارفة اتصرف كيف.. انت اخوي واقرب لي زول في الشركة دي. وريني ..
انا صراحة الزول ده عايزة اقبل بيهو وخايفة .. صراحة حاسة اني بسعد معاهو وبسعد معاي .. وخايفة اقبل بيهو.. يقوم يقول رفضتني لمن كانت كويسة .. وقبلت بي لمن بقت عيانة .. قول لي يا الفاتح اعمل شنو؟
الفاتح قال ليها خلاص.. انتي كلمي خالدة وخليهو يلاقيك. وختي ليهو الموضوع على بلاطة .. قولي ليهو انا فعلا ماعندي مانع لكن عايزة اسألك سؤال.. انت ليه رجعت لي بعد انا رفضتك .. وكتبت ليك NO قبل سنوات ..
شوفيهو بقول ليك شنو؟ على اساس اجابتو انتي بتقدري تقرري قالت ليهو وانا اعرف كيف اجابتو حقيقية ولا مجاملة .؟
الفاتح قال ليها انتي مالك ومال الجواهو. عليك بالظاهر.. عشان لو حصلت اي ردة فعل.. تذكريهو السؤال ده.. انتي موش خايفة من كدا؟
باختصار حصلت الجلسة دي بين قذافي وبين ووفاء ..
وقذافي قبل ما وفاء تسأله شعر بالسؤال في عيونا. بس هي فأجاته قالت ليهو انا عايزة اسألك سؤال .. قال ليها سؤالك ده خليهو بعدين.. هسي انا طالب موافقتك وبس .. واوعك تحرجيني .. زي ما احرجتيني قبل كدا .. المرة دي بقعد ببكي ليك في الارض ..
قالت ليهو ابدا والله مابحرجك .. بس انت جاوبني وريحني .. قال ليها اسألي. بعد وافقتي ..
قالت ليهو ليه رجعت لي بعد رفضتك .. طلع ليها ورقة مكتوب فوقها السؤال بالانجليزي واجابتها الكتبتها قبل سنة سنوات ...
وقال ليها انا اصلا ماقبلت بي رفضك الزمان .. لكن ماكنت جاهز لي ارتباط .. وسافرت قلت لو انتظرتيني .. مابخليك .. ولو جيت لقيتك اتزوجتي تبقى قسمتي كدا .. وهسي جيت لقيتك .. في انتظاري.. والمرة دي مابسيبك ..
قالت ليهو .. وانا ماممكن ارفضك للمرة التانية.. لاني ندمت على المرة الاولى اصلا ..
قدر الله وماشاء الله فعل .. انو وفاء كانت من نصيب قذافي ..
وده واحد من الرجال البختلفو عن مصطفى .. ديل ناس المعادن الاصيلة .. انا ذاتي من زمان من بقول ليها كنتي وين؟ واتاخرتي مالك؟
عرفتي راجل ود رجال يستاهلها .. مازي الناقص داك الخذلها في اخر المشوار ..
الخلاصة ياجماعة وفاء اتزوجت شهر 2 سنة 2012
بس لغاية اللحظة دي ما انجبت. ربنا يقسم ليها من فضله اطفال تقر بها عينها .. وعايشة مع قذافي حياة مستقرة جدا .. اصلا الزول ده كان بعشقها من هي طفلة ..
ولسع هي مواصلة في الشركة مع ناس صابر بس مسكت القسم بتاع بحري .. وقذافي بسافر وبجي ..
والفاتح اترقا في الوظيفة وبقى من الموظفين الكبار. ويد صابر اليمين. صديق للاسرة .. وعندو اعمال خاصة كدا بقوم بيها .. بمشاركة اصدقاءه .. لكن وضعو كويس شديد ..
وهسي اليومين ديل شايفو عندو لياقة كدا جميلة كدا مع البت الاسمها خالدة اخت وفاء الاصغر منها .. وهي كل ما تشوفو تقعد تتبسم وتتخجل ..
لكن مامعروف المصير يكون شنو؟ ربنا يكتب ليهم الخير ..
انتهت قصتي معكم .. تحت شعار .. افحصي فحصأ مبكرا" - خذي فكرة عن المرض واعراضه - تأكدي من الفحوصات بعدة طرق قبل الشروع في العلاج - (هي الحياة مالعبة).. اخيرا" ادعموا مرضى السرطان .. فانكم لاتعلمون ماذا يشعرون به..
تحياتي لكم
ونسأل الله ان يقينا واياكم .. شرور الامراض والمحن وان يكتب لمرضانا ومرضى المسلمين الشفاء .. وان يرحم موتانا ..
واسأل الله ان يحفظ هذه العيون التي تجول على حروفي من دموع الالم والندامة ..
لكم مني وافر التحايا والاجلال ..
اخوكم طارق اللبيب
بحري نوفمبر 2016

